ئەلجەزیرە: ئیسرائیل سێیەم هێرشی بۆ سەر حەشدی شەعبی ئەنجام دا\nئەڵمانیا ڕێگە دەدات منداڵانی چەكدارەكانی داعش بگەڕێنەوە وڵاتەكە\nسلێمانی.. دەست بەسەر بڕێکی زۆر خواردنی هاوردەکراودا گیرا\nپەرلەمانی کوردستان داوای راگرتنی پرۆسەی بەستنی پێوەری ئاوی ماڵان دەکات\n25 شوبات 2019\nسڤێتلانا و جۆزێفی كوڕى له 7/ی نیسان بۆ پێشوازى له سینگ چوونه فڕۆكه‌خانه‌ى (شرێمتایڤۆ). ئه‌و پیاوه‌ى له پلیكانه‌كانى فڕۆكه‌كه ده‌هاته خوارێ ناساغ بوو، به ڕوونى پیرتر له پێشان ده‌كه‌وته به‌رچاو. سڤێتلانا كاتى به‌فیڕۆ نه‌دا. هه‌رچه‌نده ئاپارتمانێكى حكوومى بۆ سینگ دابین كرابوو، به‌ڵام سڤێتلانا پێداگریى كرد پێكه‌وه بچنه ماڵى ئه‌وان. جۆزێف و كایتا، كوڕ و كچه‌كه‌ى سڤێتلانا به‌خێرهاتنى سینگیان كرد. جۆزێف دواتر گوتى: "سینگ پیاوێكى باش، میهره‌بان و رۆشنبیر بوو، هاوڕێیه‌تیى ئه‌و زۆر چێژبه‌خش بوو، له‌سه‌ره‌خۆ و ئۆقره‌گر بوو، ده‌یزانى چۆن به جۆرێك له هه‌ستێكى قۆشمه‌چێتى و ره‌خنه‌گرانه له هه‌موو شتێك بڕوانێ. ئه‌و بۆ ژیان به‌سه‌ربردن هاته لاى ئێمه، به لاى من و كاتیاوه ئه‌و وه‌كوو مێردی دایكمان وابوو، ئێمه زۆرمان رێز لێ ده‌گرت، وا پێ ده‌چوو، دایكم دڵخۆش بێ. دواجار سڤێتلانا تامى دڵخۆشییه‌كى راسته‌قینه‌ى چه‌شت، زۆر زۆر دڵخۆش و كه‌یفی كۆك بوو".\nدكتۆر (رام مانۆها لاهیا) هاوڕێ هیندییه‌كه‌ى سینگ، په‌رله‌مانتارى هیند و سه‌رۆكى (حزبی سۆشیالیستى هیند) هاته‌وه بیری، كه له مۆسكۆ چووبووه بینینى سینگ. سینگ هه‌رچه‌نده هه‌ناسه‌ته‌نگیى توندی هه‌بوو، هه‌ردوو قاچی ئاوسا بوو و ئازارێكى زۆرى هه‌بوو، به‌هاوڕێیه‌تى دكتۆر لۆهیا چوونه ئوتێلی نیشته‌جێبوونى ئه‌و. ئه‌وان بۆ ماوه‌ى 37 ساڵ په‌یوه‌ندییه‌كى هاوڕێیه‌تیى دێرینیان هه‌بوو. لۆهیا له‌باره‌ى سڤێتلانا هه‌ندێ پرسیارى له سینگ كرد، براجیش سینگ به‌وپه‌ڕى رێز و خۆشه‌ویستییه‌وه باسی له سڤێتلانا كرد و گوتى: ”سڤێتلانا له راده‌به‌ده‌ر ئاگادارى ئه‌وه“. براجیش پیاوێكى سه‌رنجڕاكێش و سه‌نگین و له‌سه‌ره‌خۆ بوو و به تامه‌زرۆییه‌وه گوێی بۆ به‌رامبه‌ره‌كه‌ى ده‌گرت، تامه‌زرۆییه‌ك، كه هاودڵى و نیه‌تپاكیى ده‌روونیی ئه‌و بوو بۆ مرۆڤه‌كان. ئه‌و كه‌سێكى سوعبه‌تچی و قۆشمه بوو، تایبه‌تمه‌ندییه‌كى بێ وێنه‌ى له نیگا و له‌نێوچاوه‌كانیدا هه‌بوو، باسكردنى دژوار و ئه‌سته‌مه. به‌ڵام هه‌رچیی هه‌بێ ئه‌و تایبه‌تمه‌ندی و نیگا تیژه‌ى، به لاى ژنانه‌وه زۆر سه‌رنجڕاكێش بوو.\nد. لاهیا ده‌ڵێ: "كات هێنده خێرا تێده‌په‌ڕى، له‌هیكڕا بینیمان بووه‌ته نیوه‌شه‌و. حه‌زم ده‌كرد بچینه گۆڕه‌پانى سوور و له‌وێ پیاسه‌یه‌ك بكه‌ین، به‌ڵام براجیش گوتى زۆر دره‌نگ كه‌وتووین و سڤێتلانا ئێسته نیگه‌ران بووه. تاكسییه‌كمان راگرت و به‌ره‌و ماڵى براجیش (شوقه‌ى سڤێتلانا) چووین. هه‌ر ئه‌وه‌نده‌ى تاكسییه‌كه بۆ نێو ئه‌و شه‌قامه‌ى ماڵى براجیشی لێ بوو پێچی كرده‌وه، سڤێتلانام بینى له نێوه‌ڕاستى شه‌قام، به‌وپه‌ڕى نیگه‌رانییه‌وه له چاوه‌ڕوانیى گه‌ڕانه‌وه‌ى براجیشدا راوه‌ستاوه و ترس له سه‌روسیماى ده‌بارى. هه‌ر كه تاكسییه‌كه رایگرت، منیش دابه‌زیم. هێشتا من و سڤێتلانا پێكدى نه‌ناسێنرابووین، به‌ڵام من هه‌رزوو هه‌وڵم دا ترس و نیگه‌رانییه له راده‌به‌ده‌ره‌كه‌ى سڤێتلانا بۆ دره‌نگ گه‌ڕانه‌وه‌ى براجیش بكه‌مه بابه‌تێك بۆ گاڵته‌یه‌كى دۆستانه و كه‌شه پڕ له نیگه‌رانییه‌كه بڕه‌وێنمه‌وه. رووم له سڤێتلانا كرد و لێم پرسی: "واتا ئاوها شێتانه ئه‌و پیاوه‌ت خۆش ده‌وێ"؟.\nسڤێتلانا زۆر جدیی وه‌ڵامى دایه‌وه:"تۆ باشتر ئاگادارى ئه‌و رووداوانه‌یت، كه به‌رده‌وام روو ده‌ده‌ن.. پێكدادانى ئۆتۆمبێل و شتى له‌و بابه‌ته!..".\nده‌متوانى مه‌زه‌نده بكه‌م، مه‌به‌ستى له‌و قسه‌یه چییه، به‌ڵام خۆم له گێلی دا و بێ ده‌نگ بووم. دكتۆر لاهیا رۆژى پاشتریش چه‌ند سه‌عاتێكى له‌گه‌ڵ براجیش و سڤێتلانا بووراند و له‌و یه‌كه‌م بینینه‌یدا، ئه‌و گه‌رموگوڕى و یه‌كڕه‌نگى و یه‌كدڵییه‌ى سڤێتلانا واى لێ كرد، به‌و ئافره‌ته سه‌رسام بێت. ئه‌و پاشان له چاوپێكه‌وتنێكیدا له‌گه‌ڵ رۆژنامه‌نووسێك گوتى: ”من سڤێتلانا به گوڵ ده‌چوێنم، نه‌ك به گوڵى سوور، چونكه گوڵه سووره‌كان زۆر ته‌ڕ و ناسك نین، به‌ڵكوو ئه‌و به گوڵى سپی ده‌چوێنم، له‌به‌ر ئه‌وه‌ى گوڵى سپی بۆن و به‌رامه‌یه‌كى هێورى هه‌یه و بۆنه‌كه‌ى تیژ نییه هوروژمت بۆ بێنێ و خۆى به‌سه‌رتدا بسه‌پێنێ“. سڤێتلانام وه‌كوو ژنێكى خه‌مبار هاته به‌رچاو، زۆر خه‌مبار. پێم وابێ ژیانى پڕاوپڕ له خه‌م و خه‌فه‌تى، واى لێ كردبوو جوانییه‌كى كپ و ماتى هه‌بێ. به‌درێژایی ئه‌و ماوه‌یه‌ى پێكه‌وه بووین، ته‌نیا بۆ یه‌ك جاریش گوێم لێ نه‌بوو ده‌نگى هه‌ڵبڕێ، یان به ده‌نگى به‌رز قسه بكات. ته‌نیا جارێك گوێم لێی بوو ده‌نگى به‌رز و تووڕه بوو، له هیندستان بوو، كه به ده‌نگێكى تووڕه و ئازارده‌ر هاوارى كرد: "من له سیاسه‌ت بێزارم! من له سیاسه‌ت بێزارم! "ته‌نانه‌ت ڤلادیمێر ردێنس، پوورزاى سڤێتلاناش هه‌مان بۆچوونى هه‌بوو.\nهه‌ستى پاك و بێ گزی و فزى، كه سڤێتلانا به‌رامبه‌ر به براجیش، ئه‌و پیاوه زۆر ناساغه هه‌ی بوو، ته‌نیا هۆكارێك بوو، كه بووه مایه‌ى ئه‌وه‌ى ژنێكى جحێڵ، ژیر و پڕ له جۆش و خرۆش بتوانێ رۆحى (تا) داگرتووى ئه‌و هێور بكاته‌وه و به‌شێوه‌یه‌كى زۆر كاریگه‌ر خۆى بۆ ته‌ڕ و وشككردنى پیاوێك ته‌رخان بكات، كه تا كاتى مردنى له ساڵى 1966 به‌ته‌واوى له په‌لوپۆ كه‌وتبوو. شتێكى سه‌رووى هه‌ستى مرۆڤێكى ئاسایی له‌و په‌یوه‌ندییه‌دا هه‌بوو. ئه‌مه خۆشه‌ویستییه‌ك بوو پڕ له دلۆڤانى و میهره‌بانى. ئێسته سڤێتلانا بیرۆكه‌یه‌كى دیكه‌ى هه‌بوو. ئه‌و گه‌یشتبووه بڕیارێكى لێبڕاو، كه ده‌بوو له‌گه‌ڵ (براجیش سینگ) هاوسه‌رگیری بكات. هه‌ڵبه‌ت لێره‌دا پرسیارێك دێته پێشه‌وه: سڤێتلانا كه له پێشترێ به‌په‌له بڕیارى هاوسه‌رگیری دابوو و مێردی كردبوو، له هه‌ر سێ جاراندا تووشی شكست ببوو و ئه‌نجامى تفت و تاڵى وه‌رگرتبوو، بۆ ئه‌مجاره‌شیان هه‌مدیسان خه‌ریكه په‌له‌پروزێ له بڕیارێكى دیكه‌ى هاوسه‌رگیری ده‌كات و ده‌یه‌وێ به‌خێرایی و هه‌رچی زووه هاوسه‌رگیری بكاته‌وه؟ هاوسه‌رگیری له دید و روانگه‌ى ئه‌و، وه‌ك هه‌میشه كارێكی دڵخواز و غه‌ریزه‌یی بوو، له‌پێناو بنیاتنان و به‌رده‌وامیدان به ژیانێكى داهێنه‌رانه و خۆش، به‌ڵام ئه‌مجاره‌یان هۆكارێكى دیكه‌یشی هاتبووه سه‌رێ، هۆكارێكى زۆر كردارییانه. (سینگ) ته‌نیا كاتێك ده‌یتوانى و مافی ئه‌وه‌ى پێ ده‌درا ببێته هاووڵاتییه‌كى سۆڤیه‌تى و هه‌ڕه‌شه و مه‌ترسیی ده‌ركردنى له‌و وڵاته له‌سه‌ر نه‌مێنێ، كه له‌گه‌ڵ ژنێكى سۆڤیه‌تى هاوسه‌رگیری بكات. له سه‌ره‌تادا ئامانجى سڤێتلانا ئه‌وه بوو، كه هه‌ردووكیان (ئه‌و و سینگ) خه‌ونى گه‌شتكردن به ئه‌وروپا بكه‌نه راستى، به‌ڵام هه‌نووكه بیرۆكه‌ى هاوسه‌رگیریكردن له‌گه‌ڵ (سینگ) لایه‌ن و ره‌هه‌ندی فریاكه‌وتن و به‌هاناوه‌چوونیشی به‌خۆوه گرتبوو. سینگ زۆر ناساغ بوو، سڤێتلانا وایده‌زانى ئه‌گه‌ر ئه‌وان بچن بۆ هیندستان، ئه‌و وڵاته‌ى كه سینگ هۆگرى كه‌شوهه‌واكه‌ى بوو، ده‌یتوانى له مردن رزگارى بكات، به‌ڵام سینگ به‌وه رازى نه‌ده‌بوو بێ سڤێتلانا بگه‌ڕێته‌وه وڵاته‌كه‌ى و سڤێتلاناش بۆ هاوڕێیه‌تیكردنى سینگ له گه‌ڕانه‌وه‌یدا بۆ هیندستان، ده‌بوو ببێته هاوسه‌رى ئه‌و.


هۆكاره‌كانی داڵغه لێدان و بێ ئاگابوونی قوتابیان – ده‌روونناسی\nئا/ محمد جووتیار/ رێنماییكاری په‌روه‌رده‌یی\nمامۆستا چۆن بتوانێت رێگری بكات له بێ ئاگا بوون و داڵغه‌لێدانی قوتابیان؟\nئه‌و رێكارانه چین كه مامۆستا پشتیان پێده‌به‌ستێت بۆ گه‌ڕانه‌وه و به‌هێزكردنی سه‌رنجی قوتابی؟\nبه‌ئاگابوون و ته‌ركیز كردن پڕۆسه‌یه‌كی عه‌قلی و ده‌روونی مرۆڤه، ئه‌و كه‌سه‌ی كه ده‌یه‌وێت به ئاگا بێت پێوست به‌وه ده‌كات جه‌خت بكاته سه‌ر هه‌ست و هۆش و بیری خۆی، واتا مێشك ئاماده بێت بۆ وه‌رگرتنی زانیاریه‌كه، هه‌روه‌ها پێویسته لایه‌نی ده‌روونیشی ئارام و هاوسه‌نگ بێت بۆ ئه‌وه‌ی زانیاریه‌كه به باشی وه‌رگرێت.\nقوتابیان له‌هه‌ر قۆناغێكدا بن، ره‌نگدانه‌وه‌ی ره‌وشی خێزانی به ره‌فتار و سیمایانه‌وه ده‌رده‌كه‌وێت، ئه‌و قوتابییه‌ی له‌ناو خێزانێكی پڕ له كێشه‌ی گه‌وره دان بارگاوی ده‌بن كۆمه‌ڵێك  رق و كینه، ناخیان پڕ ده‌بێت له داخ و حه‌سره‌ت، بۆیه ئه‌و ناره‌حه‌تییه له مامه‌ڵه‌كردن له‌گه‌ڵ هاوپۆلییه‌كانیان و له‌دانشتنی ناو پۆلیاندا به ده‌رده‌كه‌وێت، له‌گه‌ڵ هه‌وڕێكانییان بێسه‌لیقه ده‌بن، زوو زوو تووڕه ده‌بن، له‌ناو پۆلیشدا داڵغه لێده‌ده‌ن و زۆر ئاگایان له وانه و قسه‌كانی مامۆستا نابێت، هه‌ندێ جاریش خه‌مباری به‌سیمایانه‌وه دیاره به‌هۆی نه‌بوونی ده‌روونێكی ئارام و هاوسه‌نگ. ئه‌و قوتابیانه‌ش كه له خێزانیكی په‌رته‌وازه، جیابونه‌وه و له‌ده‌ستدان و مردنی دایك یان باوك دێن بۆ قوتابخانه، هه‌ڵگری ده‌روونێكی پڕ له خه‌من، هه‌میشه بیر و هۆشیان له‌سه‌ر له ده‌ستدانی دایك و باوكیانه، خه‌م و په‌ژاره به‌ڕوویانه‌وه دیاره، له‌ناو پۆلیشدا زۆربه‌ی كات بێ ئاگا ده‌بن.\nئه‌و قوتابییانه‌ی كه‌وتوونه‌نه‌ته داوی دڵدارییه‌وه زۆربه‌ی كات بیر و هۆشیان له‌سه‌ر وانه و مامۆستا نییه، به‌ڵكو هه‌موو هه‌ست و هۆشیان لای دڵدارییه‌كه‌یه.\nكه‌واته پۆلی قوتابخانه كۆكه‌ره‌وه‌ی هه‌سته جیاواز و كه‌سایه‌تییه جیاوازه‌كانه، بۆیه شتێكی ئاساییه كاتێك مامۆستا ده‌بینێت دوو قوتابی پێده‌كه‌نن و خه‌نده به‌لێویانه‌وه دیاره، دوانی تر خه‌م و په‌ژاره به‌سیمایانه‌وه دیاره، یه‌كێكی تر شه‌ڕانی بێت و یه‌كێكی تریش هێمن و له‌سه‌ر خۆ و ئاسایی بێت.\nهۆكاره‌كانی داڵغه لێدان و كه‌م ئاگایی قوتابیان له‌ناو پۆلدا\nسروشتی بابه‌ته‌كه؛ هه‌ندێ بابه‌ت و وانه هه‌ن له بنچینه‌دا بێزاركه‌ر و وشكن، پێویستیان به بیركردنه‌وه و وزه‌یه‌كی زۆری هزری و مێشك هه‌یه، وه‌ك بابه‌ته‌كانی (بیركاری، كیمیا و فیزیا…)، له‌و بابه‌تانه‌دا زۆرجار مامۆستاكه‌ش ناتوانێت كه‌مێك بابه‌ته‌كه به چێژ بكات، جار جاره قسه‌یه‌كی خۆش بكات، بۆ ئه‌وه‌ی پشوێكی كورت به‌مێشكی قوتابییه‌كان بدات، ئه‌و قوتابیه‌ی كه ئاماده‌باشییه‌كی زۆر و حه‌زێكی زۆری له‌و بابه‌ته نه‌بێت ناتوانێت زۆر به‌ئاگا بێت، هه‌ر له‌به‌ر ئه‌وه‌یه بیر و خه‌یاڵی ده‌داته ئه‌و شته‌ی كه له‌ناخ و هه‌ستیدایه، دڵی پێی خۆشده‌بێت و مێشكی پێی ده‌حه‌سێته‌وه. بۆیه وا باشه مامۆستا كاتێك ده‌بینێت قوتابیه‌كانی زۆرینه‌یان داڵغه‌یان لێداوه و بێتاقه‌تن و وه‌رز بوونه، پێویسته هه‌ڵیان سێنێته سه‌ر پێ و كه‌مێك جوڵه‌یان پێبكات، بۆ ئه‌وه‌ی بێتاقه‌تیان نه‌هێڵێت، كه‌مێك وزه‌یان پێبداته‌وه، ته‌ركیزیان كۆكاته‌وه، رایان كێشێته‌وه بۆ لای خۆی.\nچۆنیه‌تی وانه وتنه‌وه‌ی مامۆستا؛ ره‌نگه هۆكارێك له هۆكاره‌كانی داڵغه لێدان و بێ ئاگا بوون و بێتاقه‌تی قوتابی بگه‌ڕێته‌وه بۆ شێوازی نادروستی مامۆستاكه، ره‌نگه مامۆستاكه نه‌توانێت به‌باشی سه‌رنجی قوتابیه‌كان راكێشێت بۆ وانه‌كه‌ی و ته‌كنیكه‌كانی وانه وتنه‌وه په‌یڕه‌و نه‌كات.\nبوونی وروژێنه‌ری تر؛ وه‌ك بوونی شتی سه‌رنج راكێش له پۆله‌كه؛ به‌رده‌وام په‌نجه‌ره‌ی پۆله‌كه واڵا بێت و قوتابی سه‌یری جوڵه و ده‌نگ و هه‌رای ده‌ره‌وه ده‌بن، بۆیه داڵغه‌یان ده‌ڕوات و ئاگایان له مامۆستا و وانه‌كه نامینی .\nگرفت و كێشه‌ی ده‌روونی؛ ره‌نگه قوتابی گرفتێكی ده‌روونی هه‌بێت، تووشی دڵه‌ڕاوكێ بووبێت، بۆیه توانای ته‌ركیز نییه، ئاگای له قسه و وانه‌كانی مامۆستا نییه.\nگرفتی خێزانی؛ ئه‌و قوتابیانه‌ی گرفتی ماڵه‌وه‌یان هه‌یه، له‌ناو پۆلیشدا بیریان هه‌ر له‌لای كێشه خێزانیه‌كه‌یانه، بۆیه ته‌ركیزیان له‌سه‌ر وانه‌كه نییه و ئاگایان له مامۆستا نابێت.\nكێشه‌ی سۆزداری؛ ئه‌وانه‌ی هه‌ست و هۆش و بیریان داوه به‌كه‌سێكی تر، بایی ئه‌وه‌نده بیر و هۆشیان لای خۆیان نه‌هیشتۆته‌وه تاكو بیده‌ن به وانه‌كان.\nسه‌رقاڵ بوونی قوتابی به‌یه‌كتر؛ هه‌ندێجار دوو قوتابی هاوڕێ كه لای یه‌كتری داده‌نیشن یه‌كتری سه‌رقاڵ ده‌كه‌ن، ئاگایان له مامۆستا و وانه‌كه نامێنێت. پێویسته مامۆستا ئه‌و دوو قوتابییه له‌یه‌كتری جیا بكاته‌وه بۆ ئه‌وه‌ی هه‌م بێده‌نگی پۆله‌كه بنبڕبكات، هه‌میش دوو قوتابیه‌كه سود له‌وانه‌كه ببینن.\nگۆڕینی تۆن و ئاستی ده‌نگ؛ مامۆستا كاتێك ده‌بینێت قوتابییه‌كان خه‌ریكه ئاگایان لێی نامێنێت یان چه‌ند قوتابیه‌ك له بێ ئاگاییدان و داڵغه‌یان لێداوه، وا باشه له پڕا ئاستی ده‌نگی خۆی به‌رز بكاته‌وه، بۆ ئه‌وه‌ی ئه‌وانه‌ی داڵغه‌یان لێداوه و بێ ئاگان بێنه‌وه خه‌ت و سه‌رنجیان بخه‌نه سه‌ر ده‌نگ و قسه‌كانی مامۆستا.\nئه‌و رێكارانه چین كه مامۆستا پشتیان پێده‌به‌ستێت بۆ رێگریكردن له داڵغه لێدان و به‌هێزكردنی ته‌ركیزی قوتابی؟\nپشت به‌ستن به هاوڕێی قوتابیه‌كه‌ی؛ كاتێك مامۆستا ده‌بینێت قوتابیه‌ك زوو زوو داڵغه لێده‌دات و ئاگای له وانه‌كه و مامۆستا نامێنێت، پێویسته مامۆستا له‌گه‌ڵ هاوڕێی قوتابیه‌كه قسه بكات و داوای لێبكات بۆ ئه‌وه‌ی هه‌ر كات قوتابیه‌كه داڵغه‌ی لێدا یان ئاگای له مامۆستا و وانه‌كه نه‌ما ئه‌و به‌ئاگای بهێنێته‌وه.\nهێنانه رێزی پیشه‌وه؛ ئه‌و قوتابییه‌ی له دواوه‌یه یان شوێنه‌كه‌ی وه‌ها گونجاوه بۆ سه‌رنج راكێشان و داڵغه لێدان، پێویسته بهێنرێته پێشه‌وه، بۆ ئه‌وه‌ی زیاتر ته‌ركیزی له‌سه‌ر قسه‌كانی مامۆستا بێت، چاو و گوێی له‌سه‌ر جوڵه و قسه‌كانی مامۆستا بێت.\nگه‌ڕاندنه‌وه‌ی ئارامی ده‌روونی بۆ قوتابی؛ كاتێك مامۆستا ده‌بینێت قوتابیه‌ك باری ده‌روونی تێكچوه، یان رقێكی له دڵدایه، بۆیه بێ ئاگا ده‌بێت، پێویسته مامۆستا جار جاره به ناراسته‌وخۆیی سه‌یرێكی ئه‌و قوتابییه بكات و خه‌نده‌یه‌كی بۆ ده‌ربڕێت، وه‌ك ئه‌وه‌ی پێی بڵێی خۆشمده‌وێیت و هاوسۆزتم، به‌مشیوه‌یه قوتابییه‌كه سه‌رنجی ده‌خاته سه‌ر جوڵه و قسه‌كانی مامۆستا.\nهاوبه‌شی پێكردن؛ ده‌كرێت مامۆستا سه‌رنج بخاته سه‌ر ئه‌و قوتابییه‌ی كه بێ ئاگا ده‌بێت و داڵغه لێده‌دات، هه‌وڵبدات هاوبه‌شی به قوتابییه‌كه بكات، بۆنمونه سه‌یرێكی قوتابیه‌كه ده‌كات و به‌ڕویه‌كی گه‌شه‌وه پێی ده‌ڵێت (ئه‌وه‌ی گوتمان راسته)، یان به قوتابیه‌كه بڵێیت (ده‌ی تۆش نمونه‌یه‌كمان بۆ باس كه) یان هه‌ر پرسیارێك و شتێك كه‌مامۆستا خۆی پێی ئاسانه.\nپرسیاری تیر و كه‌وانی؛ كاتێك ده‌بینێت قوتابییه‌ك ده‌یه‌وێت كه‌شی خوێندن وانه‌كه بۆ لایه‌كی تر ببات و ته‌ركیزی قوتابیه‌كان له‌سه‌ر وانه‌كه لا بدات، یان هه‌را و ژاوه‌ژاو دروست ده‌كات، وا باشه مامۆستا پرسیارێكی قورس ئاراسته‌ی قوتابیه‌كه بكات، كاتێك قوتابیه‌كه‌ش نه‌یتوانی وه‌ڵام بداته‌وه به‌خۆی دانه‌شكێنێته‌وه، به‌ڵام هه‌میشه چاوێكی له‌سه‌ر قوتابیه‌كه بێت، پرسیارێكی تری ئاماده‌بێت، كاتێك قوتابیه‌كه هه‌ست ده‌كات مامۆستا چاوی له‌سه‌ر ئه‌وه و خه‌ریكه پرسیارێكی بێزاركه‌ری قورسی تری لێده‌كات له‌جێگای خۆیه‌وه ده‌وه‌ستێت و ناوێری ئارامی پۆله‌كه تێكبداته‌وه.\nبێده‌نگ كردن له‌رێگای پاداشت و سزا؛ كاتێك مامۆستا ده‌بینێت قوتابیه‌ك زۆرجار بێ ئاگا ده‌بێت، وا باشه مامۆستا جار جار سه‌یری قوتابیه‌كه بكات، به ئاماژه‌ی ده‌م و چاو پێی بڵێت من ئاگادارم كه‌تۆ هۆشت لای من نییه، ره‌نگه هه‌ندێجار پێویست بكات ئاماژه‌كه واته شێوازی ده‌م و چاوی مامۆستاكه توڕه‌یی و بێزاری پێوه دیاربێت، بۆ ئه‌وه‌ی قوتابیه‌كه به‌خۆ بێته‌وه، واز له بێ ئاگایی و داڵغه لێدانه‌كه بهێنێت.\nته‌كنیكی وه‌ستان؛ پێش چوونه ژوره‌وه‌ی مامۆستا بۆ ناو پۆل، هه‌میشه قوتابییه‌كان به‌یه‌كه‌وه قسه ده‌كه‌ن و سه‌رقاڵی قسه‌كردنن، بۆ ئه‌وه‌ی قوتابییه‌كان بێده‌نگ بن، پێویسته مامۆستا له لای ده‌رگاكه له‌ژوره بوه‌ستێت تا هه‌موو قوتابییه‌كان ده‌یبنن و بێده‌نگ ده‌بن، ئه‌وكات ده‌ست به كار و وانه‌وتنه‌وه‌ی خۆی بكات. وا باشتره به‌پرسیارێكی بابه‌تی ده‌ست پێبكات، بۆ ئه‌وه‌ی سه‌رنجی هه‌موان كۆبكاته‌وه سه‌ر یه‌ك شت و ئه‌ویش بۆلای خۆیه‌تی.


بەڕێوەچوونی کۆڕیادی ١٠ی خاکەلێوە ڕۆژی شەهیدانی کوردستان لە وڵاتی فینلاند kdpmedia.org\nبەڕێوەچوونی کۆڕیادی ١٠ی خاکەلێوە ڕۆژی شەهیدانی کوردستان لە وڵاتی فینلاند\nناوەندی هەواڵ- فینلاند: رۆژی شەممە ڕێکەوتی ٨ی ئاوریلی ٢٠١٨ی زایینی کومیتەی حیزبی دێموکڕاتی کوردستان لە وڵاتی فینلاند کۆریادێکی بە بۆنەی ١٠ی خاکەلێوە ساڵڕۆژی لە سێدارەدانی پێشەوای مەزنی گەلەکەمان قازی محەممەد و هاوڕێیانی و ڕێزگرتن لە هەموو شەهیدانی کوردستان پێک هێنا. لەو ڕێوڕەسمە دا کە ژمارەیەکی بەرچاو لە ئەندامان و لایەنگرانی حیزبی دێموکڕاتی کوردستان و نوێنەری چەندین حیزب و ریکخراوی کوردستانی بەشدار بوون، یاد و ناوی شەهیدانی کۆمار بەڕز ڕاگیرا.\nکۆریادەکە بە وتەی بەخێر هێنانی بەڕیوەبەری بەرنامە هاوڕێ کەرێم ڕەسووڵی کاتژمێر ٣ی پاشنیوەرۆ بە سرودی شەهیدان لە لایەن کۆڕی هونەری کومیتەی فینلاند و خولەکێک بێدەنگی بە مەبەستی رێز گرتن لە شەهیدان دەستی پێکرد.پاشان پەیامی بنەمالەی سەربەرزی شەهیدان لە لایەن هاورێ ئاوات حەسەنپور خوێندرایەوە. بە دوای ئەو دا هاوڕی سەید خدر پەیامی کومیتەی حیزبی دیموکراتی کوردستان لە وڵاتی فینلاندی پێشکەش کرد. بە دوای ئەو دا نوێنەری چەندین حیزب و ڕێکخراوی کوردستان پەیامەکانی خۆیان بە بۆنەی ڕۆژی شەهیدانی کوردستانەوە خوێندەوە. لە بڕگەیەکی دیکەی ڕوڕەسمەکە دا هاوڕێ بورهان بێهروجە مەقامی شەهید قازی محەممەدی بە دەنگە بە سۆزەکەی پێشکەشی ئامادە بووان کرد. بە دوای ئەو دا هاوڕێ ئازاد شێخی بابەتێکی لە سەر ڕۆژی ١٠ خاکەلێوە و جێگە و پێگەی یەکەمی سەرۆک کۆماری کوردستان پێشەوا قازی محەممەد و شەهیدانی ١٠ی خاکەلیوە و شەهیدانی ئەم دواییانەی دەستی تێرۆری ڕژیمی ئیسلامی پێشکەش کرد. ئینجا هاوڕێیان موسا لیلانەیی بەرپرسی کومیتەی حیزبی دیموکراتی کوردستان لە فینلاند و قادر قادری " مەکڵاوەیی" چەپکە گوڵی ڕێز لێنانیان پێشکەشی بنەمالەی شەهیدانی ئامادە بوو لە ساڵۆنەکە دا کرد.\nلە بەشێکی دیکەی ئەو ڕێوڕەسمە دا هاوڕێ شوانە ڕەزگەیی بابەتێکی لە سەر جێگە و پێگەی شەهید لە کۆمەڵگەی کوردەواری دا پێشکەش کرد. مامۆستا نزار کوێستانی پارجە هۆنراوەیەکی پێشکەش کرد. دوایی بڕگەی ڕێوڕەسمی ١٠ی خاکەلێوە، ٧٢هەمین ساڵەوەگەڕی لە سێدارەدانی پێشەوا قازی محەممەد و هاوڕێیانی تەرخان کرا بۆ بۆ دێکۆمێنتاری ١٠ی خاکەلێوە کە لە لایەن هونەرمەند سمایل ماملێ،وە درووست کراوە و تێدا چەندین بەڵگەنامە و فیلم و وێنەی سەردەمی کۆمار پیشانی ئامادە بووان درا. هەر لەو پەیوەندی لەگەڵ ئەو فیلمە دێکۆمێنتارییە دا چەندین پرسیار ئاراستەی هونەرمەند سمایل ماملێ کرا و بەڕیزیشیان وڵامی پرسیارەکانی دایەوە. کاتژمێر ٧ی ئێوارە بە نوێکردنەوەی پەیمانی وەفا و درێژەدانی بە ڕیبازی شەهیدان لە لایەن بەشدارانەوە، کۆتایی بە ڕێوڕەسمەکە هات.\nپێویست بە ئاماژەیە کە ئەو ئەو حیزب و ڕێکخراوانەی خوارەوە جگە لە ناردنی هەیئەت بۆ ڕێوڕەسمەکە، بە خوێندنەوەی پەیام و برووسکە، بەشداری ئەو کۆڕیادە بوون:\n-\tحیزبی دیموکراتی کوردستانی ئێران " پەیامی " کومیتەی هاوکاری حیزبەکانی کوردستانی ئێران"\n-\tپارتی دیموکراتی کوردستان\n-\tیەکێتی نیشتمانی کوردستان\n- فدراسیۆنی کۆمەڵە کوردستانییەکان لە فینلاند\n-\tبزووتنەوەی گوڕان\n-\tکۆمەڵەی شۆڕشگێر زەحمەتکێشانی کوردستانی ئێران\n-\tڕێکخراوی کوردستانی حیزبی کمۆنیستی ئێران- کۆمەلە\n- سازمانی دیموکراتیکی یارسان\n-\tپارتی ژیانی ئازادی کوردستان " پژاک "\nبۆ بینینی وێنەکانی ئەو ڕیوڕەسمە کلیک لێرە بکە ( https://photos.app.goo.gl/HAsA6cTseS2uHJ583 )


یەكێتیی ئەوروپا: هەڵسوكەوتەكانی توركیا مەترسیدارە\nپاش گەڕانەوەیان بۆ هەولێر، مەسرور بارزانی لەگەڵ شاندی باڵای حكومەتی هەرێم بۆ دانوستانی بەغداد كۆبووەوە، بڕیارە هەفتەی داهاتوو جارێكی دیكە شاندەكە بگەڕێتەوە بەغداد.\nلە ڕاگەیەندراوێكدا نوسینگەی ڕۆژنامەوانیی ئەنجومەنی وەزیرانی هەرێم ڕایگەیاندووە، “ئەمڕۆ پێنجشەممە 2021/1/28 مەسرور بارزانی، سەرۆکی حکومەتی هەرێمی کوردستان لەگەڵ شاندی دانوستانکاری هەرێمی کوردستان لە گەڵ حکومەتی فیدراڵی تایبەت بە پرسی نەوت و بودجەی فیدراڵی 2021 کۆبووەوە”.\nئاماژە بەوەكراوە، لە کۆبوونەوەکەدا کە قوباد تاڵەبانی جێگری سەرۆکی حكومەت و سەرۆکی شاندی دانوستانکار بەشداربوو، دوایین پێشهات و ڕێڕەوی پڕۆسەی دانوستان لەگەڵ حکومەتی فیدراڵی خراوەتەڕوو.\nشاندەکە ئاماژەی بەوەداوە، “گفتوگۆکان بەردەوامن بە ئاڕاستەی گەیشتن بە رێککەوتن لەسەر بنەمای دەستوور کە ماف و شایستە داراییەکانی هەرێمی کوردستان دابین بکات”.\nئەوەشیان ئاشكراكردووە، “بڕیارە هەفتەی داهاتوو شاندی دانوستانکاری هەرێم بۆ درێژەدان بە گفتوگۆکان بگەڕێتەوە بەغداد”.\nمەسرور بارزانی و باڵیۆزی ئەمریکا تاوتوێی دانوستانەکانی هەرێم و بەغدادیان کرد\nلەژێر داروپەردووی باڵەخانەیەكی موسڵدا بڕێكی زۆری پارە دۆزرایەوە 19/10/2021\nیەكێتیی ئەوروپا: هەڵسوكەوتەكانی توركیا مەترسیدارە 19/10/2021\nبڕیاری 688 و هێڵی 36 یان هێڵی دژە فڕین چییە؟\nئەمڕۆ 30 ساڵ تێدەپەڕێت بەسەر دەرکردنی بڕیاری (688 )ی ئەنجومەنی ئاسایشی نێودەوڵەتی کە دەست و قاچی ڕژێمی بەعسی…


(87) (دوای چه‌ند ڕۆژێك یه‌عقوب فه‌رمانیدا به‌کوڕه‌کانی) و وتی: کوڕه‌کانم بچنه‌وه و گوێ هه‌ڵخه‌ن بۆ یوسف و براکه‌ی، له سۆزو میهره‌بانی خوایش نائومێد مه‌بن، چونکه به‌ڕاستی که‌س نائومێد نابێت له سۆزو میهره‌بانی خوا جگه له که‌سانی خوانه‌ناس و بێ باوه‌ڕ.\n(88) کاتێك (گه‌شتنه میسر) و چوونه باره‌گای یوسف وتیان: جه‌نابی پاشا ئێمه و که‌س و کارمان نه‌هاتی و گرانی و کوێره‌وه‌ریی زۆرمان تووش هاتووه وکه‌ل و په‌لێکی تێکه‌ڵ و پێکه‌ڵ و بێ نرخیشمان هێناوه، که‌واته چیمان پێویسته بۆمان بپێوه و خێریشمان پێ بکه، بێگومان خوا پاداشتی خێر خوازان ده‌داته‌وه.\n(89) (ئینجا یوسف زانی کاتی ئه‌وه هاتووه که خۆی بناسێنێت بۆیه) وتی: ئایا زانیتان و له بیرتانه چیتان کرد به یوسف و به‌براکه‌ی کاتێك ئێوه نه‌فام بوون و ترسی خواتان له دڵدا نه‌بوو؟\n(90) (هه‌موو به‌سه‌رسوڕمانه‌وه چاویان ئه‌بڵه‌ق بوو سه‌رنجیان داو) وتیان: ئایا به‌ڕاست، بۆچی تۆ یوسفیت؟! وتی: به‌ڵێ، من یوسفم و ئه‌مه‌ش (بنیامین) ی برامه، به‌ڕاستی خوای میهره‌بان ڕێزی لێناوین و به‌هره‌مه‌ندی کردووین، بێگومان ئه‌وه‌ی خۆپارێز بێت له گوناهو خۆگر بێت (له به‌رامبه‌ر پێشهاته‌کانه‌وه، خوای گه‌وره ده‌رووی لێ ده‌کاته‌وه) ئه‌وه به‌ڕاستی خوا پاداشتی چاکه‌کاران و چاکه‌خوازان به‌زایه نادات.\n(91) ئینجا براکانی وتیان: سوێندمان به‌خوا به‌ڕاستی خوای گه‌وره ڕێزی تۆی داوه به‌سه‌ر ئێمه‌دا، ئێمه به‌ڕاستی کاتی خۆی به‌هه‌ڵه‌دا چووین و گوناهبارین.\n(92) یوسف وتی: خه‌متان نه‌بێت ئه‌مڕۆ ئیتر هیچ سه‌ر زه‌نشتێکتان له‌سه‌ر نی یه، خوا لێتان خۆش بێت، بێگومان ئه‌و زاته له هه‌موو میهره‌بانان میهره‌بانتره.\n(93) (یوسف هه‌واڵی باوکی پرسی، که زانی نابینا بووه وتی): بڕۆن ئه‌م کراسه‌م به‌رن و بیده‌ن به‌سه‌رو ڕووی باوکمدا بینایی بۆ ده‌گه‌ڕێته‌وه و چاوی چاك ده‌بێته‌وه، پاشان هه‌موو که‌س و کارتانم بۆ بهێنن به‌گشتی.\n(94) کاتێك کاروان ئاوه‌دانی به‌جێهێشت و که‌وته ڕێ، باوکیان وتی: به‌ڕاستی من هه‌ست به بۆنی یوسف ده‌که‌م ئه‌گه‌ر به‌بێ هۆش و خه‌ڵه‌فاوم نه‌زانن و (بڕوام پێبکه‌ن).\n(95) ئه‌و که‌سانه‌ی که له لای بوون وتیان: سوێند به‌خوا بێگومان تۆ هه‌ر له ناو سه‌رگه‌ردانی و خه‌یاڵه کۆنه‌که‌ی خۆتدایت!!


سێ سەرۆکایەتییەکەی عێراق، تاوتوێی ڕەوشی ئەمنییان کردو داوای لێکۆڵینەوەیان لە تەقینەوەی کۆگاکانی چەک و تەقەمەنی حەشدی شەعبی کرد.\nئێوارەی دوێنێ پێنج شەممە 22ی ئابی 2019، لە کۆشکی سەلام لە بەغدا ھەر سێ سەرۆکایەتییەکەی عێراق بە ئامادەبوونی بەرھەم ساڵح سەرۆک کۆمار، عادل عەبدولمەھدی سەرۆکی ئەنجومەنی وەزیران و محەمەد حەلبوسی سەرۆکی ئەنجومەنی نوێنەران کۆبوونەوە.\nلە کۆبونەوەکەدا تاوتوێی ڕەوشی ئەمنی و تەقینەوەکانی ئەم چەند رۆژەی دوایی لە کۆگاکانی چەک و تەقەمەنی کرا، لەو بارەوە بڕیار درا بە لێکۆڵینەوەو کۆکردنەوەی زانیاری لایەنە پەیوەندیدارەکانی دەوڵەت.\nلە ڕاگەیەندراوێکی سەرۆکایەتی کۆماری عێراقدا دەربارەی کۆبوونەوەکە هاتووە، هەرسێ سەرۆکایەتییەکە بڕیاریاندا، لەسەر بەردەوامی پابەندبوونی عێراق، بە ناوەڕۆکی (بەڵگەنامەی نیشتمانی سیاسەتی یەکگرتووی عێراق) سەبارەت بە دوا پێشھاتە ئەمنییەکانی ناوچەکە.\nبەپێی ڕاگەیەندراوی کۆبوونەوەکە هەرسێ سەرۆکایەتییەکە جەختیانکردووەتەوە، عێراق دوور بگرن لەوەی بکرێتە پێگەیەک بۆ دەستدرێژیکردنە سەر وڵاتانی ناوچەکە.\nجگەلەوە ئاماژەیان بە پابەندبوون بە ھەڵویستی دەوڵەتی عێراق کردووە بە ھەموو دەزگا جێبەجێکار و یاساییەکانییەوە، “کە پێشتر خۆی یەکلایی کردووەتەوە لە روودانی ئاڵۆزی و شەڕ و گێرانی ڕۆڵێکی گرنگ و لە پێناو چەسپاندنی ئاشتی و ئاسایش و گەشەپێدانی ئابووری و ھاریکاری لەگەڵ وڵاتانی ناوچەکەدا.”


چەند رۆژی دیکە، واتا ٢٦-ی سەرماوەز لە لایەن حیزبی دێموکراتی کوردستان وەکوو رۆژی ئالا و پێشمەرگە دیاریکراوە، ئەوەش وەفایی حیزبی دیموکراتی کوردستان بۆ پێشەواو کۆماری کوردستان دەگەیەنێت. لای هەموومان ڕوون و ئاشکرایە کە لەو رۆژەوە ژێکاڤ بریاریدا\nوەکوو حیزبێکی مۆدێرن درێژە بەخەباتی سیاسیی بدات،و حیزبی دێموکراتی کوردستانیان دامەزراند، پیرۆزی خاک و ئالای کوردستان تان و پۆی ئەو حیزبەی پێکهێنا،و هەر لەو سەردەمەدا بۆ یەکەمجار حیزبێک بۆ بەرێوەبەری دەوڵەتی کوردی دامەزراند،و هەر لەسەر ئەو پێویستی و بنەمایەش دامەزرا. حیزبی دێموکراتی کوردستان کۆماری کوردستان دامەزراندو بەڕێوەی برد، کەواتا فەلسەفەی سیاسیی لای دامەزرێنەرانی ئەو حیزبە لەسەر بنەمای سەربەخۆی خاک و خەڵکی کوردستان کە لەدەوڵەت –نەتەوەدا خۆی دەبینێتەوە، دامەزراوە. هەربۆیەش پێش ئەوەی کۆماری کوردستان رابگەیەندرێت، لە٢٦-ی سەرماوەزی ١٣٢٤-دا بەسەرپرشتی حیزبی دێموکراتی کوردستان ئاڵای پیرۆزی کوردستان لەسەر شارەبانی مەهاباد هەڵکرا، ئەوەش یەکەم لۆگۆی نەتەوەییبوونی کۆماری کوردستان پێش راگەیاندنی بوو، هاوکات لەو رۆژەوە دەستکرا بە بڵاوکردنەوەی ئاڵای کوردستان بەهەموو رۆژهەڵاتی کوردستاندا،و ئەوەندەی کات دەرفەتی دا لەبەشێکی زۆر لەشارو بگرە گوندەکانیش ئالای کوردستان بەرزکرایەوە.\nئێستاش کە لە ٢٦-ی سەرماوەز وەکوو رۆژی پێشمەرگەو ئالای کوردستان نزیک دەبینەوە، پێویستە بۆ وەبیرهێنانەوەی ئەو ئەرکەی پێشەوامان، قازی محەممەد لەسەر شانی داناوین، لەرۆژهەڵاتی کوردستان هەڵمەتی " هەر ماڵەو ئاڵایەک" دەستپێبکەین، بۆ ئەوەی نەوەکانی داهاتوومان سەریان بەرز بکەنەوەو بەهەستکردنی ئاڵای کوردستان لە ماڵەکەیاندا شوناسی خۆیان پتەو بکەن،و ئەو باوەرەشیان لەناخیاندا بچەسپێت کە زوو یان درەنگ دەبێ ئاڵای کوردستان لە ئیلام و ورمێ و سنەو کرماشان و مەهاباد هەر دەبێ بشەکێتەوە. ئەگەر "لەهەر ماڵێک ئالایەک" هەبێت، بەدڵنیاییەوە ئەرکێکی ئەخلاقی و نەتەوەیی دەکەوێتە سەر شانمان بۆ ئەوەی پێشمەرگەئاسا پارێزگاری لەو ئالایە بکەین.


دێرین مه‌حمود:كۆرۆنا یارییه به كۆمه‌ڵه‌كانی كچانی نیمچه ئیفلیج كردووه | تۆڕی هەواڵی سلێمانی\nHome›وەرزش›ناوخۆیی› دێرین مه‌حمود:كۆرۆنا یارییه به كۆمه‌ڵه‌كانی كچانی نیمچه ئیفلیج كردووه\nدێرین مه‌حمود كچه یاریزانی هه‌ڵبژارده‌ی فوتساڵی عێراق و شاری کەرکوک، له لێدوانێكیدا بۆ تۆری هه‌واڵی سلێمانی باس له كاریگه‌رییه‌كانی رێكاره‌كانی خۆپاراستن له ڤایرۆسی كۆرۆنا له سه‌ر كچان ده‌كات و ده‌ڵێت ” بێگومان رێكاره‌كان كاریگه‌ری گه‌وره‌ی كردووەته سه‌ر چالاكییه وه‌رزشییه‌كان به گشتی و له یارییه به كۆمه‌ڵه‌كانی كچان به تایبه‌تی ، كه تا راده‌یه‌كی زۆر نیمچه ئیفلیجی كردووه و بگره له ئێستادا نیه “.\nهه‌روه‌ها وتی” به هۆی ئه‌وه‌ی فوتساڵ به تایبه‌تی بۆ كچان له هۆڵ ده‌كرێت و هۆڵه‌كان داخراون ، نه‌متوانیوە وه‌كو پێویست راهێنان بكه‌م ، ئه‌مه‌ش كاریگه‌ری زۆری هه‌بووه له سه‌ر لێهاتووی جه‌سته‌ییمان و توانا هونه‌رییه‌كانمان به هۆی دابڕانه‌وه ، به‌ڵام له سه‌ر ئاستی خۆم هه‌ر ده‌رفه‌تێكم بۆ ره‌خسابێت راهێنانم كردووه”.\nدێرین ئه‌وه‌شی خسته روو كه ” هه‌ر پلانێك په‌یوه‌سته به ئاسایی كردنه‌وه‌ی دۆخی ژیان ، هه‌ركاتێك دۆخه‌كه ئاسایی بووه‌وە به پلانی تۆكمه و چڕ ده‌گه‌رێینه‌وه یاریگاكان “.\nله كۆتاییدا و سه‌باره‌ت به په‌یوه‌ندی به هه‌ڵبژارده‌ی عێراقه‌وه دێرین مه‌حمود وتی: به‌هۆی ئه‌وه‌ی له ئێستادا هیچ پاڵه‌وانێتییەك نیه ، بۆیه په‌یوه‌ندیمان به شێوه‌یه‌كی فه‌رمی له‌گه‌ڵ هه‌ڵبژارده‌کە نیە”.


تەندروستی سۆران هۆشداری دەدات | دەزگاى زارى کرمانجى\nزاری كرمانجی- سۆران:\nبەهۆی زۆربوونی ژمارەی تووشبووان بە ڤایرۆسی كۆرۆنا لە سنووری ئیدارەی سەربەخۆی سۆران، بەڕێوەبەری تەندروستی هۆشداری دەداتە هاووڵاتییان تا " پابەندی رێنماییەكان بن".\nلەگەل بەرزبوونەوەی رێژەی تووشبوان بە ڤایرۆسی كۆرۆنا، د.كاروان جەمال، هۆشداری دەداتە هاووڵاتییان و دەڵێت" ئەگەر هاووڵاتییان بەمشێوەیە رێنماییەكان جێبەجێ نەكەن و ئیجرائاتەكان توندتر نەكرێن، رێژەی تووشبوان زیادتر دەبن ".\nلە بارەی خوێندنگەكانیشەوە گووتی " پێویستە مامۆستا و قوتابییان لە زانكۆ و پەیمانگاكان پابەند بكرێن بە بەستنی ماسك و وەرگرتنی پێكووتەی دژە كۆرۆنا، ئەگەر وانەكرێت دۆخەكە زۆر خراب دەبێت".\nزیاتر روونیكردەوە" پێویستە بۆ رایی كردن كارەكانی حكومی و سەردانی كردن هەر شوێنێكی گشتی مەرجی هەبوونی كارتی كووتینی كۆرۆنا بكرێتە مەرج، ئەمە نەكرێت ناتواندرێت وەك پێویست بەسەر ئەم دۆخەی بەهۆی كۆرۆناوە هاتۆتە ئاراوە زاڵ ببین".


ئالینگاری مه‌رگ له شیعری (من ده‌زانم ده‌كوژرێم) ی دڵشاد مه‌ریوانیدا.. سه‌دیق سه‌عید ڕواندزی – Dengekan\nbySadiq Said Rwandze\tNovember 27, 2021\tGeneral, Literature\nمه‌رگ یه‌كێكه له‌و بابه‌تانه‌ی به شێوه‌یه‌كی هه‌میشه‌یی ڕه‌نگدانه‌وه‌ی له دنیابینی شاعیرانی ئێمه و گوتاری شیعره‌كانیاندا هه‌یه. یه‌كێكه له‌و تیمه شیعرییانه‌ی، له هه‌موو قۆناغه‌كانی شیعری كوردی و لای زۆربه‌ی شاعیران ده‌بینرێت و گوزارشتی لێكراوه. ئه‌و ئاماده‌یی و نزیكییه‌ی شاعیرانی ئێمه له مردن، په‌یوه‌ندی به‌وه‌وه هه‌یه كه ئێمه وه‌ك نه‌ته‌وه‌یه‌ك، هه‌میشه مه‌حكوم بووینه به مه‌رگ و مردن. هه‌ڵومه‌رجی مێژوویی و سیاسی و كۆمه‌ڵایه‌تی ئێمه وه‌ك نه‌ته‌وه‌یه‌ك ، پڕ بووه له مه‌رگدۆستییه‌ت. ئه‌وه‌نده‌ی له ژێر سایه‌ی مردن ژیاوین، ژیان ئه‌وه‌نده باوه‌شی بۆ نه‌كردینه‌وه، مردن و ژیان ئه‌گه‌رچی هه‌میشه وێنایه‌كی جێگیر و چه‌سپاویان هه‌یه، كه ئه‌ویش ئه‌و ئاماژه ڕوحی و لاهوتیه‌یه كه هه‌یانه، وه‌لێ هه‌میشه مردن پرسیارێكی بێ وه‌ڵامه و ڕووبه‌ڕووی چاره‌نووسێكی نادیارمان له ده‌ره‌وه‌ی لێكدانه‌وه ئاینییه‌كان ده‌كاته‌وه. بۆیه ترس له مردن، ترسێكی سرووشتی و هه‌میشه‌یی و شاراوه‌یه و به ده‌گمه‌ن مرۆڤێك هه‌یه، ئاره‌زووێكی گه‌وره‌ی بۆ ژیان و هه‌ڵاتن له مردن نه‌بێت. له دنیابینی هه‌موو مرۆڤه‌كاندا، هه‌میشه ئاره‌زووێكی بێ كۆتایی بۆ ژیان و ژین هه‌یه. مرۆڤ هه‌میشه ده‌یه‌وێت ته‌مه‌نی نوحی هه‌بێت و ژیانی به هه‌موو ناخۆشی و سه‌ختییه‌كانه‌وه، له پێشتره له مه‌رگ. به ده‌گمه‌ن مرۆڤێك ده‌بینین، كه هیچ هیوایه‌كیشی بۆ ژیان نه‌مابێت، ئاره‌زووی ئه‌وه‌ی هه‌بێت بمرێت و ژیان جێبێڵێت. ئه‌م هه‌سته، ئه‌گه‌ر به‌شێكی بۆ مانا شاراوه‌كانی ئه‌و دیو چه‌مكی مه‌رگ و مردن بگه‌ڕێته‌وه، به‌و پێیه‌ی مرۆڤ نازانێت، دوای مردن چاره‌نووسی چی ده‌بێت، ئه‌وا دیوێكی تری په‌یوه‌ستبوونی مرۆڤ به ژیانه‌وه ده‌گه‌یه‌نێت، كه ئه‌میش هه‌ر ده‌ره‌نجامی ئه‌و ترسه‌یه كه له مه‌رگ هه‌یه‌تی كه هه‌ر چۆنێك بێت، ئاره‌زووی ئه‌وه ده‌كات بژیت له‌وه‌ی بمرێت. به‌ڵام له شیعری (من ده‌زانم ده‌كوژرێم) ی دڵشاد مه‌ریوانیدا، ئه‌و هاوكێشه‌یه سه‌ره و ژوور ده‌بێته‌وه. له‌و ده‌قه‌دا، ئێمه وێنه‌ی مرۆڤێك ده‌بینین كه نه‌ك هه‌ر ژیانی به‌لاوه ئاسایی و مه‌زن و پیرۆز نییه، بگره بێ باكانه به‌ره و ڕووی مردن ده‌بێته‌وه و مردنی لا ده‌بێته ڕووداوێكی زۆر ئاسایی و ساده‌ی ژیان و به‌تاڵ ده‌بێته‌وه له‌و هه‌موو فۆبیایه‌ی هه‌یه‌تی. وێنه‌ی مرۆڤێك له‌و ده‌قه‌دا ئاماده‌یه كه ( ته‌حه‌دایه‌كی) گه‌وره‌ی مردن ده‌كات و جه‌خت له سه‌ر مردنی حه‌تمییانه‌ی پێش وه‌خته‌ی خۆی ده‌كاته‌وه. به‌مه‌ش، مردن ده‌بێته چاره‌نووسێكی دیار و بژارده‌یه‌ك كه له ده‌ستی مرۆڤ خۆی دابێت، نه‌ك ڕووداوێكی په‌نهان و بزر. به ده‌ربڕینێكی تر، ئه‌گه‌ر واده‌یه‌ك بۆ مردنی هه‌ر یه‌كێكمان هه‌بێت و له سه‌ره‌تاوه دیاریكرابێت، وه‌ك ئه‌وه‌ی له ئایینی ئیسلامدا ده‌بینرێت، ئه‌وا مردنی شاعیر مردنێكه بژارده‌كه‌ی له ده‌ستی خۆی دایه و ده‌زانێت ده‌كوژرێت و ته‌رمه‌كه‌شی وه‌ها ده‌شێوێنرێت، كه كه‌س نایناسێته‌وه. شاعیر، مانفێستی مه‌رگی خۆی له ڕێی ده‌قه‌كه‌وه ڕاده‌گه‌یه‌نێت. من ده‌زانم، كه فرمانی ڕانه‌بردووی به‌رده‌وامی ڕاگه‌یاندنه، ئاماژه‌یه بۆ ڕووداوێكی پێشبینكراو كه ده‌م و ساتی دیار نییه، به‌ڵام ئه‌گه‌ری ڕوودانی سه‌د له سه‌د هه‌یه. شاعیر به شێوه‌یه‌ك جه‌خت له مردنی پێش وه‌خته‌ی خۆی ده‌كاته‌وه، كه هیچ دوودڵی و گومان و ترسێك هه‌ڵنه‌گرێت و له سه‌ره‌تاوه، خۆی ساز و ئاماده كردووه بۆ ئه‌و كوشتنه و مانفێستی ده‌كات. ئه‌مه‌ش جۆرێكه له یاخیبوونێكی گه‌وره، كه تیایدا شاعیر وه‌ك مرۆڤێك به ڕووی ئه‌ویتری نه‌یاردا ده‌رده‌كه‌وێت. یاخیبوونێك كه ئالیناگارییه‌كی گه‌وره‌ی مه‌رگ ده‌كات و مردن به‌تاڵ ده‌كاته‌وه له هه‌موو ئه‌و ترس و فۆبیایه‌ی هه‌یه‌تی. پرسیار لێره‌دا ئه‌وه‌یه، ئه‌وه چییه ئه‌و هه‌سته لای شاعیرێك دروست ده‌كات كه هیچ باكی به مردن نه‌بێت و ئاسایی بیبینێت؟ بۆچی ئه‌ویش وه‌ك هه‌موو مرۆڤێك، ژیانی پێ له پێشه‌وه‌ی مردن نییه؟ چی وا له مرۆڤێك ده‌كات مردنی خۆی به لاوه ڕووداوێكی زۆر ئاسایی بێت ؟ لێره‌دا له به‌رامبه‌ر مه‌رگدۆستی و ژیاندۆستیدا، بژارده‌ی دیكه نییه و هاوكات مرۆڤ ناتوانێت له یه‌ك كاتدا ژیاندۆست بێت، به‌ڵام ترسی له مردن نه‌بێت. مه‌ریوانی، هیچ ترسی له مه‌رگ نییه، بۆیه به ئاساییه‌وه چیڕۆكی مه‌رگی خۆی ده‌گێڕێته‌وه و وێنا ده‌كات، وه‌ك ئه‌وه‌ی دڵنیابێت له‌وه‌ی ئه‌مڕۆش نا به‌یانی، هه‌ر ده‌یكوژن. ڕه‌نگه ئه‌مه په‌یوه‌نده‌ی به‌و یاخیبوون و سڵنه‌كردنه‌وه‌ی شاعیر له فاشییه‌كانه‌وه هه‌بێت. چونكه جارێكییان (شیرینك) هاوسه‌ری له نووسینێكیدا، باسی ئه‌وه‌ی كردبوو كه دڵشاد زۆر (ئینتیحاریانه) ده‌ژیا. واتا باكی به مه‌رگ و ترسی له مه‌رگ نه‌بوو. بێگومان مرۆڤیش كه ترسی له مه‌رگ نه‌بوو، ئیدی مه‌رگی لا ده‌بێته ڕووداوێكی زۆر ئاسایی ناكاریگه‌ر و مردنی به لاوه زۆر ساده ده‌بێته‌وه، له‌و ڕه‌هه‌نده ترس هێنه‌ره‌ی كه هه‌یه‌تی. كه واتا مرۆڤ ناتوانێت ترسی له مردن نه‌بێت، ئه‌گه‌ر له سه‌ره‌تادا، ژیان ڕه‌ت نه‌كاته‌وه. مرۆڤ ئه‌و كاته به‌ره و مه‌رگ ده‌چێت, كه مه‌رگ وه‌ك بژارده‌یه‌كی جوانتر له ژیان ده‌بینێت و فه‌رزی ده‌كات به سه‌ر ژیان. به بڕوای من، مرۆڤ ناتوانێت له یه‌ك كاتدا، ژیانی خۆشبووێت و مه‌رگیش، به‌لایه‌وه ئاسایی بێت بمرێت و حه‌زیشی له ژیان بێت به‌ختیار عه‌لی له باره‌ی (شێركۆ بێكه‌س) ه‌وه ده‌نووسێت:*( مردن هه‌میشه به‌شێكی گرنگی جیهانبینی شێركۆ بووه، به‌ڵام شێركۆ له‌و شاعیرانه‌یه كه ده‌توانین به شاعیری ژیان ناوی به‌رین) به بڕوای من، پارادۆكسێكی گه‌وره له‌و ده‌ربڕینه‌دا هه‌یه، كه تیایدا وێنای مرۆڤێكمان بۆ ده‌كێشێت، كه له نێوان مه‌رگ و ژیاندایه و هه‌ردووكیشیان لای ئه‌و هاوشێوه و هاومان و هاوپیرۆزن، كه ئه‌مه نه‌گونجاوه. چونكه مرۆڤ ناتوانێت. مه‌رگ و ژیانی وه‌ك یه‌ك خۆشبووێت. ئه‌و كاته‌ی مه‌رگ ده‌بێته بژارده‌ی یه‌كه‌م و كۆتایی و چاره‌نووسێك كه خۆمان هه‌ڵیده‌بژێرین، ئه‌و كاتانه مه‌ودایه‌ك بۆ ژیانكردن نه‌ماوه‌ته‌وه. مرۆڤ ناتوانێت ترسی له مه‌رگ نه‌بێت، ئه‌گه‌ر له سه‌ره‌تادا ژیان لای خۆی نه‌سڕێته‌وه. ژیان نابێت ئه‌و هێزه‌ی هه‌بێت، جارێكی دیكه مرۆڤ له مه‌رگ په‌شیمان بكاته‌وه، به‌ڵكو ده‌بێ هه‌موو به‌هایه‌كی ژیان له ئاستی بوون و پێگه‌دا، به‌تاڵ بكاته‌وه ئه‌و كات ده‌توانێت ئازادانه، به‌ره‌و مه‌رگ بچێت. دڵشاد مه‌ریوانی، حه‌تمیه‌تی مه‌رگی خۆی، وه‌ك دوا بژارده‌ی ژیانی به‌یان ده‌كات، بۆیه هیچ ترسێكی له مه‌رگ نییه و دڵنیاییه ده‌كوژرێت، له سه‌ره‌تای شیعره‌كه‌یدا ده‌ڵێت:_\nمن ده‌زانم ده‌كوژرێم\nمن ده‌زانم ته‌رمه‌كه‌م له سارایه‌ك فڕێ ده‌درێ\nبێگومان له نێوان مردن و كوشتندا، جیاوازی هه‌یه. له مردندا بكه‌ر نادیاره، گه‌رچی به پێی ئایینی ئیسلامه‌وه بێت، ئه‌وا فریشته‌یه‌ك تایبه‌ت به كێشانی ڕوحی مرۆڤه‌كان هه‌یه و هاوكات خودا ته‌مه‌نی هه‌موو مرۆڤه‌كانی له ڕۆژی بوونیانه‌وه تاكو دواچركه‌ساتی ژیانیان، دیاریكردووه. بۆیه مردن كرده‌یه‌ك نییه مرۆڤ ده‌ستكاری بكات و واده‌ی هاتنی یا دواخستنی، به خواستی خۆی بگۆڕێت، كه كه‌ی واده‌ی مه‌رگی دێت. به‌ڵام له كرده‌ی كوشتندا، بكه‌ر دیاره، چونكه ده‌بێت ئه‌وی دی (بكوژ) بوونی هه‌بێت. به بێ بوونی بكوژێك، نه كرده‌ی كوشتن ئه‌نجام ده‌درێت، نه مه‌رگی كوژراوێكیش بوونی ده‌بێت. واتا كوشتن كرده‌یه‌كی سێ سه‌ره‌یه ( بكوژ/كوژراو/ مۆتیڤی كوشتنه‌كه) به بێ بوونی هه‌ریه‌كێكییان، كرده‌كه ئه‌نجام نادرێت. ده‌كرێ له‌م هێلكارییه ڕوونی بكه‌ینه‌وه:\nمۆتیڤی كوشتن_ كاركردن به نهێنی و كوردایه‌تی.\nمن__ جێناوی یه‌كه‌می تاك.\nده‌كوژرێم__ فرمانی ڕانه‌بردووی به‌رده‌وامی ڕاگه‌یاندنه.\nئه‌مه وێرای ئه‌وه‌ی كه ده‌بێت، زه‌مینه و زه‌مه‌نی كرده‌كه‌ش بوونییان هه‌بێت، كه بگونجێت له‌گه‌ڵ كات و ساتی ڕووداوه‌كه. به پێچه‌وانه‌وه له مردندا، ته‌نها بكه‌ری ڕوح كێشانه‌كه (ئیزرائیل) و مردووه‌كه بوونیان هه‌یه. بۆیه شاعیر له كوشتنی خۆی به ده‌ستی بكوژانی، دڵنیا بووه‌وه ئه‌مه‌ش له سۆنگه‌ی هه‌بوونی كارێكی نهێنی، یان كرده‌یه‌ك كه دواجار كاردانه‌وه لای بكوژ دروست بكات و ڕه‌وایه‌تییه‌ك، به كوژرانی بدات. بۆیه گه‌ر سه‌رنج له شیعره‌كه بده‌ین، ده‌بینین شاعیر چاره‌نووسی خۆی به (كوشتن) وێنا كردووه نه‌ك به (مردن)، كه وه‌ك وتمان جیاوازیان هه‌یه، چونكه كوشتن، ده‌شێ كاردانه‌وه‌ی بكوژ بێت، به تێگه‌یشتنی خۆی. بۆیه كه شاعیر دڵنییایه له‌وه‌ی ده‌كوژرێت، هه‌ڵبه‌ته پێشتر دڵنییاش بووه له‌وه‌ی ئه‌و كاره‌ی ده‌یكات، سه‌ره‌نجامه‌كه‌ی به مه‌رگی خۆی كۆتایی دێت. لێره‌دا، ڕووبه‌ڕووی ئه‌و پرسیاره ده‌بینه‌وه، كه شاعیر كاتێ دڵنییا بووه له‌وه‌ی هه‌ر ده‌كوژرێت، بۆچی له بری هه‌ڵاتن له‌و كوشتنه، به‌ره‌و پیری كوشتنه‌كه ده‌چێت؟ بۆچی ئه‌و كاره ده‌كات كه ڕه‌وایه‌تی به كوشتنی (هه‌ڵبه‌ته به تێگه‌یشتنی فاشییانه‌ی به‌عس) لای ئه‌وان ده‌دات؟ بێگومان ئه‌وانه‌ی هیچ ترسێكییان له مردن نییه و مردن وه‌ك ڕووداوێكی تۆقێنه‌ر نابینن، ئه‌وانه‌ن كه خۆیان بۆ مردن یه‌كلایی كردۆته‌وه. شاعیریش دڵنییایه له‌وه‌ی ده‌كوژرێت و كوشتنه‌كه‌شی له سۆنگه‌ی هه‌بوونی په‌یامێكی سیاسی و مرۆیی و نه‌ته‌وه‌یی و شۆڕشگێڕییه، كه دواجار باجی هه‌ڵگرتنی ئه‌و په‌یامه ته‌نها كوشتنه. به‌مه‌ش ڕاده‌ی پیرۆزیی و هاوكات بڕوای شاعیر به‌و په‌یامه‌ی خۆی ده‌رده‌خات، كه ئاماده‌یه سه‌ری له پێناودا دابنێت و هه‌رواشی كرد. دڵشاد مه‌ریوانی له‌و شیعره‌یه‌دا، چیڕۆكی كوشتنی خۆی باس ده‌كات و دوای ئه‌وه‌ی ده‌كوژرێت، چی به سه‌ر لاشه‌كه‌ی دێنن. هه‌ڵبه‌ته مرۆڤ كه مرد، ئیدی له ئاستی بووندا، ئاماژه‌یه‌كی زیندووبوونی نامێنێت تا بتوانێت وێنای دوای مردنی خۆی بكات، به‌ڵكو ئه‌وانیتر واقیعی دوای مه‌رگی ئه‌و ده‌بینن و ده‌گێڕنه‌وه، به‌ڵام شاعیر له‌و شیعره‌یدا، وێنای دوای كوشتنی خۆی ده‌كات. واتا مه‌رگی خۆی وه‌ك ئاماژه‌یه‌ك بۆ به‌رده‌وامی ژیان ده‌بینێت. ده‌كرێ بڵێن شاعیر به دوو كاره‌كته‌ری جیا له‌و شیعره‌دا ده‌دوێت. یاخود دۆنایدۆنی ڕوحی ده‌كات. به پێی كرداری دۆنایدۆن كه زه‌رده‌شتییه‌كان و بوزییه‌كانیش باوه‌ڕیان پێیه، مرۆڤ كه مرد، ڕوحی به پێی كرده‌وه‌كانی ده‌چێته ڕوحی مرۆڤێكی دیكه. له‌م ده‌قه‌شدا، شاعیر له ئاستی جه‌سته و بوونی فیزیكیدا ده‌سڕدرێته‌وه، به‌ڵام له ئاستی ڕوحی و زمان و گێڕانه‌وه‌دا، هه‌ر زیندووه و مۆتیڤی پشت ئه‌و زیندووه‌تیه‌ش، دۆنانیدۆن بوونی ڕوحه‌كه‌یه. ئه‌گه‌ر له سه‌ره‌تای شیعره‌كه‌دا، كرده‌ی كوشتن هێشتا ئه‌نجام نه‌درابێت و شاعیر وه‌ك بگێڕه‌وه‌یه‌ك ساته‌كانی پێش ئه‌و كرده‌یه، بۆ ئێمه بگێڕێته‌وه، ئه‌وا له دواتر، كرده‌كه ئه‌نجام ده‌درێت و ئه‌مجاره‌یان وێنای شاعیر له دوای كوشتنییه‌وه ده‌بینین. به‌مه‌ش له‌به‌رده‌م دوو زه‌مه‌نی جیاداین. زه‌مه‌نێك ڕانه‌بردووه، كه شاعیر باس له كوژرانی خۆی ده‌كات، زه‌مه‌نێكیش، كرده‌ی دوای كوشتنه‌كه‌یه كه تیایدا لاشه‌كه‌ی فڕێدراوه. هه‌روه‌ك شاعیر ده‌ڵێت:_\nده‌ڕواننه لاشه‌ی له سارا كه‌وتووم\nله یه‌كتری ده‌پرسن بۆچی سه‌گی بێ خاوه‌ن به بێ خانه و سه‌گی برسی\nله‌له‌شیان نه‌خواردووه؟ بۆ ده‌میان بۆ نه‌بردووه؟\nلێره‌دا، كرده‌كه ئه‌نجام دراوه و زه‌مه‌نه‌كه له ڕانه‌بردووه‌وه بۆته ڕابردوو. لاشه‌ی شاعیر فڕێدراوه. سه‌گیش وه‌ك ئاژه‌ڵێكی گۆشت خۆر، له سه‌ر پاشماوه‌ی زبڵ و كه‌ڵاكی بۆگه‌ن ده‌خوات و برسیه‌تییی خۆی تێر ده‌كات، به‌ڵام شاعیر لێره‌دا وه‌ك مرۆڤێك، هه‌ڵگری وێنه‌یه‌كی ئه‌وه‌نده پیرۆزو گه‌وره‌یه، كه ته‌نانه‌ت دوای كه‌وتنی لاشه‌كه‌شی، سه‌گه‌كان نه‌یانویستووه له‌لاشه‌ی بخۆن. به‌ڵكو وه‌ك ته‌رمێكی پیرۆز، ته‌رمی مرۆڤێكی خاوه‌ن په‌یامێكی سیاسی و شۆڕشگێڕی گه‌وره و مرۆڤدۆست، له‌وێ ده‌مێنێته‌وه و هیچ سه‌گێك به‌لایه‌وه ناچێت. بێگومان شاعیر لێره‌دا، خوێنه‌ر له به‌رده‌م دوو وێنه‌ی شیعری په‌نهان و پڕمانای شیعری ڕاده‌گرێت. له وێنه‌ی یه‌كه‌مییان، مرۆڤگه‌لێك هه‌ن، ده‌ستییان ده‌چێته گیانی مرۆڤێك و ژیانی لێ ده‌سێنه‌وه و له سارایه‌ك فڕێی ده‌ده‌ن، له وێنه‌ی دووه‌میاندا، ئاژه‌ڵێك كه نه هۆش و بیر، نه هه‌ست و سۆزی هه‌یه، كه‌چی ئاستی مرۆڤدۆستی و ژیاندۆستی، له‌و مرۆڤانه زیاتر و به‌رزتره. سه‌گه‌كان، دڵیان نایه‌ت به مردووییش له ته‌رمی بێ گیانی مه‌ریوانی نزیك ببنه‌وه و قه‌پاڵی لێ بگرن، كه‌چی به ناو مرۆڤانێك به زیندووه‌تی ده‌ست بۆ ژیانی ده‌به‌ن و ده‌یكوژن. به‌مه‌ش شاعیر له نێوان سه‌گ و پیاوه فاشییه‌كانی به‌عسدا، وێنه‌یه‌كی باڵاتر به سه‌گ ده‌دات. وه‌ك ئه‌وه‌ی زۆر جار ئیدیۆمێك له كۆمه‌ڵگه‌ی ئێمه هه‌یه كه ده‌ڵێت:( سه‌گ له مرۆڤ به وه‌فاتره) شاعیر مرۆڤبوونی ئه‌وان ده‌خاته ژێر پرسیاره‌وه و ناڕاسته‌وخۆ له شیعره‌كه‌یدا، ئه‌و به ناو مرۆڤانه به ئه‌وانیتر ده‌ناسێنێت. بۆیه له شیعره‌كه‌یدا ده‌ڵێت:\nگه‌ر لاشه‌م جێ گه‌سته‌ی سه‌گ بوو\nگه‌سته‌ی سه‌گی بۆرژووایانی نه‌گریسه.\nلێره‌دا جیهانبینی شاعیرمان، وه‌ك مرۆڤێك كه بڕوای به خه‌باتی چینایه‌تی و دژی چینی بۆرژووایه بۆ ده‌رده‌كه‌وێت. شاعیر نوێنه‌ری ئه‌وانه، واتا چه‌وساوه و پاڵه و ڕه‌نجده‌ران، كه دروشمه سه‌ره‌كیییه‌كانی كۆمه‌ڵه‌ی ڕه‌نجده‌ران بوون، ده‌كات و بۆرژوواكانیش، وه‌ك نوێنه‌ری ڕژێمی سیاسی و فاشی به‌عس پیشان ده‌دات. به‌مه‌ش جه‌خت له‌و خه‌باته چینایه‌تی و شۆرشگێڕییه‌ی و مرۆڤدۆستییه‌ی خۆی ده‌كاته‌وه، كه وه‌ك په‌یامێكی سیاسی گه‌وره و پیرۆز، له سه‌ره‌تادا هه‌ڵیگرتووه و دواتریش له‌و ڕێگه‌یه‌دا ده‌كوژرێت. دوای كوژرانیشی، لاشه‌كه‌ی له به‌رده‌م ده‌می دوو جۆره سه‌گ دایه، كه یه‌كێكییان، سه‌گ وه‌ك ئاژه‌لێكی وه‌فادار و سرووشتی زینده‌ییانه‌ی خۆی نیشاندراوه، ئه‌وی تریان، سه‌گ وه‌ك مرۆڤێكی خوێنڕێژ و داماڵدراو له هه‌موو جۆره به‌هایه‌كی مرۆیی وێنا كراوه. چونكه سه‌گه‌كان له كاتێكدا ئاوه‌زو هه‌ست و سۆز و تێگه‌یشتنییان نییه، كه‌چی هێشتا له ته‌رمی فڕێدراوی مرۆڤێك نزیك نابنه‌وه و نایشێوێنن. له به‌رامبه‌ردا، مرۆڤانێك هه‌ن، كه ناویان مرۆڤه و هه‌ست و سۆز و ئاوه‌زیان هه‌یه، كه‌چی ده‌ستیان ده‌چێته خوێنی مرۆڤێكی دیكه‌ی هاوشوناسیان و ده‌یشێوێنن. به‌مه‌ش شاعیر، ڕاده‌ی دڕنده‌یی و ماهیه‌تی سیاسی ڕاسته‌قینه‌ی ڕژێمی به‌عسی، وه‌ك ڕژێمێكی فاشی و دژه ئازادیخواز، وێنا كردووه.كه ماهییه‌تی مرۆڤدۆستانه‌یان، زۆر نزمتره له ڕاده‌ی سۆزو وه‌فای ئاژه‌ڵێك كه هێمای وه‌فاداریی و بیرهێنانه‌وه‌ی مرۆڤه. شاعیر دوای ئه‌وه‌ی ده‌مرێت و چیڕۆكی مردنه‌كه‌ی بۆ ئێمه ده‌گێڕێته‌وه، ده‌بینین له دوای مردنیشی، هه‌مان ئه‌و ڕوحه نه‌ترسه ویاخی و شۆرشگێڕییه به‌رده‌وامی هه‌یه و ده‌بێت، كه به‌رله مه‌رگی، وه‌ك په‌یامێك هه‌ڵیگرتووه و دوای مه‌رگشیش به‌رده‌وامی ده‌بێت، وه‌ك ئاماژه‌یه‌ك بۆ به‌رده‌وامی خه‌بات و تێكۆشان لای ئه‌وانیتر. بۆیه له كۆتایی شیعره‌كه‌یدا ده‌ڵێت:\nگاز له‌لاشه‌ی من ناگرن\nهه‌ر ئه‌وه‌شه هێشتوومه‌تییه‌وه و دوژمنانم به‌رگه‌م ناگرن.\nلێره‌دا، لاشه‌ی به جێماوی شاعیر دوای كه‌وتنی، ده‌بێته هێما و ئاماژه بۆ دوو په‌یامی سیاسی و نه‌ته‌وه‌ی. ممانه‌وه‌ی لاشه‌كه، به دیوێكی وه‌ك ئاماژه‌یه‌كه بۆ مانه‌وه‌ی به‌رگریی شاعیر و نه‌ترسانییه‌تی له مردن و ده‌سه‌ڵاتی ئه‌وان، به دیوه‌كه‌ی تریش مانه‌وه‌ی ئه‌و لاشه‌یه، مانه‌وه‌ی په‌ڵه‌یه‌كی ڕه‌شه به ته‌وێڵی ڕژێمێكه‌وه، كه كوشتنی مرۆڤ و فڕێدانی ته‌رمه‌كانییان به كارێكی ئاسایی ده‌زانێت. له‌و ڕێگه‌یه‌شه‌وه دڵشاد مه‌ریوانی به هه‌موو جیهان ده‌ڵێت:_(ئه‌مه‌یه به‌عس و ئه‌و وڵاته‌ی تیایدا ده‌ژیم). دواجار ده‌ڵێم له ژیانی مرۆڤدا، هیچ شتێك هێنده‌ی مردن وه‌ك ڕووداوێك، مایه‌ی ترس و تێرامان، پرسیار و لێكدانه‌وه‌ی فه‌لسه‌فی و هزری نییه. بۆچی ده‌ژیم و بۆچی ده‌مرم، مردن و ئه‌زموونی ژیانكردن، هه‌میشه ئه‌و پرسیارانه‌ن، كه مرۆڤی له خۆی ده‌كات و گه‌لێك جاریش بێ وه‌ڵام ده‌مێنێته‌وه. به‌ڵام له‌م ده‌قه‌ی مه‌ریوانیدا، پرسیار له باره‌ی ژیانه‌وه نییه، به‌ڵكو جوانی و قووڵایی مه‌رگێك نیشان ده‌دات، كه له پێناو مرۆڤ و خاك، نیشتمان و هه‌مووان دایه‌و به مردنیشی، هه‌م كرده‌ی مردن جوان ده‌كات و له ترس دایده‌ماڵێت، هه‌میش ئه‌وانیتر ڕیسوا و بێ شكۆ ده‌كات.\n.** شیرین كافی هاوسه‌ری شاعیر، له نووسینێكیدا كه ڕۆژانی شه‌ممه له دوا لاپه‌ڕه‌ی كوردستانی نوێ بڵاو ی ده‌كاته‌وه، ئه‌مه‌ی باس كردبوو.\n*** ڕۆڤار ژماره 79 نووسینێكی به ختیار عه‌لی له باره‌ی شێركۆ بێكه‌سه‌وه.\n**** وشه‌ی ئالینگاری، له به‌رانبه‌ر وشه‌ی (تحدی ) عه‌ره‌بی به‌كار هاتووه، ئه‌گه‌رچی بڕوام وایه هاوواتای ته‌واویش نییه، به‌ڵام بێ گومان لێره‌دا، كوردیكردنه‌كه گرنگه.\nئه‌م بابه‌ته له ژماره (3) ی گۆڤاری ئه‌ده‌بی (وانه‌ر) ئه‌یلولی 2021 بڵاوكراوه‌ته‌وه.\nPrevious ڕاکردن بەدوای گورگەکاندا.. شەماڵ بارەوانی\nNext فەزیڵەتی سیاسیی و هەڵهاتن لە پاشاگەردانیی-4- هادیی حەمەڕەشید – کامیار سابیر


سەردانى توێژه‌رانى ئینستیتوتى میدیتێریانه بۆ توێژینه‌وه‌ى هه‌رێمایه‌تى بۆ قونسوڵى ڕوسیا لە شارى هەولێر\n11/30/2017 4:49:00 PM\nئه‌مڕۆ وه‌ك توێژه‌رانى ئینستیتوتى میدیتێریانه بۆ توێژژینه‌وه‌ى هه‌رێمایه‌تى سه‌ردانى قونسوڵى ڕوسیامان له شارى هه‌ولێر كرد و زۆر به‌گه‌رمى له‌لایه‌ن جێگرى قونسوڵى روسیاوه به‌ڕێز ئیڤگینى ئارژانتسیڤ پێشوازیان لێكردین.\nله كۆبونه‌وه‌كه‌دا باسمان له‌گرنگى ئینستیتوتى میدیتێریانه بۆ توێژینه‌وه‌ى هه‌رێمایه‌تى وه‌ك ناوه‌ندێكى گرنگ و نوێ ى بیركردنه‌وه (سینك تانك) كرد و ئه‌زمون و كاره‌كانى ڕابردوومان خسته ڕوو. لاى خۆیه‌وه به‌ڕێز یفگینى خۆشحاڵى خۆى ده‌ربڕى كه‌له كوردستان بۆ یه‌كه‌مین جار ناوه‌ندێكى گرنگى توێژینه‌وه له‌بواره‌كانى سه‌رچاوه‌ى مۆریی و سروشتى و وزه و نه‌وت و گاز و ئابورى و كه‌مایه‌تیه‌كان و بوارى ئاشتى و پێكه‌وه‌ژیان و ئاوه‌دانكردنه‌وه بكرێته‌وه له چه‌شنى ناوه‌نده گرنگه‌كانى توێژینه‌وه‌ى وه‌ك وڵاته پێشكه‌وتوه‌كانى دونیا كرد. ئه‌و جگه له خۆشحاڵى ئاماده‌یی خۆى ده‌ربڕى بۆ هاریكاریكردنى لۆجیستیكى و نزیككردنه‌وه‌ى ناوه‌نده‌كه‌مان له ناوه‌نده گرنگه‌كانى توێژینه‌وه و دیراساتى وڵاتى ڕوسیا و سازدانى كۆڕ و كۆبونه‌وه و كۆنفرانس و توێژینه‌وه‌ى هه‌رێمایه‌تى و نێوده‌وڵه‌تى و ناساندنى ئینستیتوته‌كه‌مان به ناوه‌نده گرنگه‌كانى وڵاتى ڕووسیا. ئه‌و ده‌ست خۆشى لێكردین كه به توانایه‌كى به‌رزى ئه‌كادیمى و پرۆفیشناڵانه وه به‌پشت به‌ستن به عه‌قڵ و تواناى مرۆیی ناوخۆى كوردستان بتوانین به‌توێژینه‌وه‌كانمان خزمه‌تى بوارى سیاسى و ئابورى و ئاوه‌دانكردنه‌وه و بوژانه‌وه و دوباره بونیاتنانه‌وه‌ى هه‌رێمى كوردستان و عێڕاق جێپه‌نجه‌ى خۆمان دیاریكردبێت.\nهەروەها جه‌ختیكردوه كه له ئێستادا كوردستان له هه‌موو شتێك زیاتر پێویستى به توێژینه‌وه و به‌دواداچوونى ستراتیژى هه‌یه بۆ ئه‌وه‌ى نه‌خشه ڕێگا و چاره‌سه‌ر بۆ ئه‌و قه‌یرانانه بدۆزینه‌وه كه هه‌رێمه‌كه‌مانى پێادا تێپه‌ڕده‌بێت. ئه‌وه‌ى به‌لاى ئه‌وه‌وه گرنگ بوو كه ئینستیتوته‌كه‌مان پشت به گه‌نجى لێهاتوو و پرۆفێشناڵ و پسپۆر له‌بواره جیاجیاكاندا نوێترین و كاریگه‌رترین توێژینه‌وه ئاماده‌بكات كه تیایدا هه‌م پشت به سه‌رچاوه‌ى مرۆیی خۆمان ببه‌ستین هه‌م به كه‌مترین تێژونى مادى بتوانین سه‌ركرده‌ى نوێ له بواره گرنگه‌كانى ژیانى كوردستان پێبگه‌یه‌نین. هه‌روه‌ها خاڵێكى ترى گرنگى كۆبونه‌وه‌كه‌مان ئه‌وه بوو كه سه‌ربه‌خۆیی بوون و ناحیزبى بوون ببێته خاڵى سه‌ره‌كى كاره‌كانمان و به‌جۆرێك كه ئێمه بتوانین متمانه‌ى دام و ده‌زگا حكومى و حیزبى و ئه‌هلی ى نێوده‌وڵه‌تیه‌كان بۆ خۆمان ڕابكێشین و بتوانن زۆرترین فه‌ند و هاریكارى بۆ توێژینه‌وه له‌ده‌ره‌وه بۆ ناوخۆى كوردستان ده‌سته‌به‌ر بكه‌ین. ئێمه‌ش ڤیژن و میشنى ئینستیتوته‌كه‌كان بۆ ڕوونكرده‌وه كه ده‌مانه‌وێت وه وه‌ك چۆن له ڕابردودا به كه‌مترین ئیمكانیه‌ت توانیومانه زۆرترین خزمه‌ت به بوارى زانست و توێژینه‌وه‌ى ستراتیژى بكه‌ین له ئێستا و ئاینده‌شدا هه‌وڵ ده‌ده‌ین ببینه جێگه‌ى متمانه‌ى وڵاتانى جیهانى و هاوچه‌شنى ناوه‌نده گرنگه‌كانى دونیا به‌زانست و توێژینه‌وه خزمه‌ت و كێبركێ بكه‌ین.\nله كۆتاییشدا به‌ڕێز یڤگینى خۆشحاڵى خۆى ده‌ربڕى كه له پێدانى ڤیزا و ئاسانكاریكردن بۆ سه‌ردانكردنى ناوه‌نده گرنگه‌كانى ڕوسیا درێغى نه‌كات و ئه‌وه‌ى پێیان ده‌كرێت هاریكارى ئینستیتوته‌كه‌مان بێت. دواتریش به خواردنه‌وه‌ى كوپێك قاوه‌ى ڕووسى و چۆكۆلاته‌یه‌كى به‌تام كۆتاییمان به‌دانیشتنه‌كه هێنا...


Kurdîpêdiya - پارتی: لەسەر ئەمری سەرۆک بارزانی هەموو جۆرە گوتارێکی گرژ رادەگیرێ\n📝 پارتی: لەسەر ئەمری سەرۆک بارزانی هەموو جۆرە گوتارێکی گرژ رادەگیرێ | Pol: Bellgenamekan | Zimanî babet: 🏳 کوردیی ناوەڕاست\nپارتی: لەسەر ئەمری سەرۆک بارزانی هەموو جۆرە گوتارێکی گرژ رادەگیرێ\nئەم بارودۆخە هەستیارەی ناوچەکە و عێراق بەگشتی و، کوردستان بە تایبەتی، کەشێکی ئارام و تەحەمول و لەخۆبردوویی زیاترمان لێ دەخوازێ. بەداخەوە لە ئاکامی گوتار و نووسینی پێشتری چەند کەسێکی باڵا دەست و بەشێک لە راگەیاندنەکانی یەکێتی نیشتمانی کوردستان کە بە زمانی زبر و دوور لە ئەتەکێتی سیاسی و راگەیاندن هێرشیان کردە سەر کەسایەتی و پارتیشمان، گرژی لە راگەیاندنەکانەوە دروست بوو.\nلەپێناو بەرژەوەندی گشتی و لەسەر ئەمری جەنابی سەرۆک مەسعود بارزانیمەسعود بارزانی، بۆ خزمەتی پرۆسەی سیاسی و هەڕێمەکەمان و، بۆ رەواندنەوەی دڵەڕاوکێ و نیگەرانی هاوڵاتیانی خۆشەویست، لەم بەرە بەرەی جەژنی پیرۆزی رەمەزانەدا، هەموو جۆرە گوتار و نوسینێکی گرژ، کە پێی دەگوترێ هێرشی راگەیاندن لە تەواوی دامودەزگاکانی پارتیمان یەک لایەنانە لە ئەمڕۆوە (3ی6ی2019) وە رادەگیرێ.\nگوتەبێژی پارتی دیموکراتی کوردستانپارتی دیموکراتی کوردستان\n#مەسعود بارزانی | #پارتی دیموکراتی کوردستان | #03-06-2019 |\n1. 👁 03-06-2019\n📅 Publication date: 03-06-2019\n➕ Em babete lelayen: (Hawrê Baxewan)ewe le: Jun 3 2019 1:38PM tomarkirawe\n👌 Em babete lelayen: (Ziryan Serçinarî)ewe le: Jun 5 2019 12:31PM pêdaçûneweyi bokrawe û azadkrawe\n✍ Em babete bo diwacar lelayen: (Ziryan Serçinarî)ewe le: Jun 5 2019 12:31PM baştirkirawe\n👁 Em babete 607 car bînrawe\n🗄 Serçawekan 15,737


کوردیپێدیا - دمهات سليمان (سرخون ايريش)\n✌ دمهات سليمان (سرخون ايريش) | پۆل: شەهیدان | زمانی بابەت: 🇸🇦 عربي\nدمهات سليمان (سرخون ايريش)\nالاسم الحركي: سرخون ايريش\nالاسم الحقيقي: دمهات سليمان\nاسم الاب: رشيد\nمحل وتاريخ الولاد: عفرين\nمحل وتاريخ الاستشهاد: الشدادي/مكمن 15-03-2016\n1. 👁 05-03-2016\n2. 👁 15-03-2016\n➕ ئەم بابەتە لەلایەن: (سەریاس ئەحمەد)ەوە لە: Mar 19 2016 10:48PM تۆمارکراوە\n✍ ئەم بابەتە بۆ دواجار لەلایەن: (بەڕێوەبەری سیستم)ەوە لە: Jan 21 2017 2:07PM باشترکراوە\n👁 ئەم بابەتە 4,819 جار بینراوە


بۆچی موسڵ كه‌وته ده‌ست داعش؟ | نیقاش\nپرسیاره گرنگه‌كه ئه‌وه‌یه\nبۆچی موسڵ كه‌وته ده‌ست داعش؟\nله‌سیناریۆیه‌كی هاوشێوه‌ی شكسته‌كه‌ی یانزه ساڵ له‌مه‌وبه‌ری سوپاكه‌ی سه‌دام حسێن له‌به‌رامبه‌ر\n15.06.2014 | به‌غدا\nIraqi army uniforms discarded by soldiers as they left town, on the ground in Mosul.\nمالیكی سه‌ره‌ك وه‌زیران ئاماده‌نییه هۆكاری شكسته‌كه‌ی سێشه‌ممه‌ی رابردوو ئاشكرا بكات، به‌ڵام ده‌ڵێت "ئه‌وه پیلانێك بووه‌و ئێمه ئاگاداری ورده‌كارییه‌كه‌ین"، ئه‌وه‌ی له‌م بێنه‌و به‌رده‌یه‌دا روونه ئه‌وه‌یه كه سه‌ربازو پۆلیسه‌كان فه‌رمانی پاشه‌كشه‌یان پێدراوه، به‌ڵام ئاخۆ كێ ئه‌و فه‌رمانه‌ی ده‌كردووه؟ بۆچی؟ چۆن كاره‌كه سه‌ریگرت؟ هه‌موو ئه‌م پرسیارانه هێشتا وه‌ڵامه‌كه‌یان ده‌رنه‌كه‌وتووه، به‌ڵام بێگومان تا سه‌ر به‌شاراوه‌یی نامێنێته‌وه.\nبه‌ر له‌كه‌وتنی پارێزگاكه چوار فیرقه‌ی سه‌ربازی به‌ته‌واوی 18 شارو شارۆچكه‌كه‌ی نه‌ینه‌وادا بڵاو بووبوونه‌وه، به‌ڵام زۆربه‌ی ئه‌م هێزانه له‌ناو 74 گه‌ڕه‌كه‌كه‌ی هه‌ردوو به‌ری راست‌و چه‌پی موسڵدابوون.\nئه‌حمه‌د حه‌مدانی ئه‌فسه‌ر له‌پۆلیسی موسڵ به"نیقاش"ی راگه‌یاند "رۆژێك به‌ر له‌وه‌ی نه‌ینه‌وا بكه‌وێته ده‌ستی چه‌كداره‌كان، زانیمان شتێك رووده‌دات، به‌ڵام له‌و بڕوایه‌دا نه‌بووین به‌و خێراییه بكه‌وێته".\nهه‌روه‌ها ده‌ڵێت "رۆژی سێشه‌ممه زانیاری ئه‌وه‌مان پێگه‌یشت كه سوپا‌و پۆلیسی فیدراڵی له‌شاره‌كه كشاونه‌ته‌وه‌و ئێمه‌ش وه‌ك پۆلیسی لۆكاڵی مه‌ترسی ئه‌وه‌مان لا دروست بوو چۆن رووبه‌رووی چه‌كداره‌كان ببینه‌وه به‌ته‌نها، بۆیه له‌به‌رپرسه‌كانه‌وه فه‌رمانمان بۆ هات كه پاشه‌كشه بكه‌ین".\nبه‌ڵام به‌قسه‌ی ئه‌و ئه‌فسه‌ره، پۆلیسی لۆكاڵی دوا هێزی فه‌رمی بوون پاشه‌كشه‌یان كردووه، ئه‌مه له‌كاتێكدایه كه پۆلیسی لۆكاڵی‌و پۆلیسی ئاماده‌ی شاره‌كه ژماره‌یان 30 هه‌زار كه‌سه، به‌ڵام ده‌بێت ئه‌وه‌ش بزانرێت كه دۆسێی ئه‌منی نه‌ینه‌وا به‌ده‌ست پۆلیسی لۆكاڵی پارێزگاكه‌وه نه‌بووه، چونكه مالیكی متمانه‌ی پێیان نه‌بوو.\nهێزه‌كانی سوپاو پۆلیسی فیدراڵی كه له‌ژێر ناوی ئۆپه‌راسیۆنی نه‌ینه‌وادا كۆبوونه‌ته‌وه، زۆربه‌یان له‌و شیعانه‌ن كه له‌پارێزگاكانی تره‌وه چوون‌و مالیكی هه‌موو متمانه‌یه‌كی به‌مانه هه‌ڵچنیبوو.\nشه‌وی دووشه‌ممه‌و به‌ره‌به‌یانی سێشه‌ممه ئه‌و سه‌دان هه‌زار پۆلیس‌و سه‌ربازه‌ی له‌شاره‌كه‌دا بوون‌و چه‌ندین خاڵی پشكنینیان دانابوو، بێئه‌وه‌ی خه‌ڵكی ئاگای لێبێت شاره‌كه‌یان جێهێشت، ئه‌مه له‌كاتێكدایه كه یه‌ك هه‌فته به‌ر له‌و پاشه‌كشه‌یه هه‌ریه‌ك له فه‌ریق روكن عه‌بود قه‌نبه‌ر فه‌رمانده‌ی هێزه هاوبه‌شه‌كانی سوپاو فه‌ریق روكن عه‌لی غێدان فه‌رمانده‌ی هێزه وشكانییه‌كان چوونه موسڵ بۆ سه‌رپه‌رشتیكردنی پلانی ئه‌منی پارێزگاكه، له‌دوای ئه‌وه‌ی هه‌واڵی جموجۆڵی چه‌كداران بڵاوبووه‌وه.\nقه‌نبه‌رو غێدان له‌گه‌ڵ فه‌ریق مه‌هدی غه‌راوی فه‌رمانده‌ی ئۆپه‌راسیۆنی نه‌ینه‌وا له‌كاتی هێرشه‌كه‌ی داعش له‌ناو موسڵدابوون، به‌ڵام هه‌رزوو كشانه‌وه‌و خۆیان راده‌ستی پێشمه‌رگه كرد بۆ ئه‌وه‌ی بیانپارێزێت.\nبه‌پێی ئه‌و گرته ڤیدیۆییه‌ی له‌یوتیوب بڵاوبووه‌وه، ئه‌و سێ فه‌رمانده‌یه له‌كاتی كشانه‌وه‌یاندا هێزێكی زۆریان له‌گه‌ڵدا بووه، به‌ڵام سه‌یره‌كه ئه‌وه بووه یه‌ك فیشه‌كیان نه‌ته‌قاندووه بۆ به‌رگری له‌شاره‌كه.\nئه‌میر ساعدی كه سه‌ربازێكی فیرقه‌ی چواری سوپایه به"نیقاش"ی وت "خه‌تای پاشه‌كشه‌ی سه‌رجه‌م هێزه‌كانی ناو موسڵ ده‌كه‌وێته ئه‌ستۆی فه‌رمانده گه‌وره‌كان، كاتێك ئه‌فسه‌ره به‌رپرسه‌كه‌ی خۆمانم بینی شه‌وی دووشه‌ممه تووشی شۆك بوو بوو".\nهه‌روه‌ها ده‌ڵێت "ئه‌فسه‌ره‌كه پێی وتین فه‌رمانی پێكراوه كه زوو شاره‌كه جێبهێڵین، سه‌ره‌تا وامانزانی گاڵته‌مان له‌گه‌ڵ ده‌كات، به‌ڵام دوایی زانیمان راسته، بۆیه ئێمه‌ش جله‌كانی خۆمان گۆڕی‌و له‌سه‌ربازگه‌كه هه‌ڵهاتین".\nله‌هه‌مان رووه‌وه نه‌قیب خزێر مه‌هدی له‌پۆلیسی ئیتیحادی ئاماژه به‌وه ده‌كات شه‌وی دووشه‌ممه زانیویانه بارودۆخی به‌شی راستی شاره‌كه تێكچووه‌و ده‌ڵێت "له‌نیوه‌شه‌ودا فه‌رمانمان بۆ هات كه شاره‌كه چۆڵ بكه‌ین، پێشیان وتین خۆتان سه‌ربه‌ستن كه ئایا به‌كۆمه‌ڵ ده‌كشێنه‌وه به‌چه‌ك‌و ئۆتۆمبێله‌كانه‌وه یان به‌ته‌نها، زۆربه‌مان پێمان باشبوو به‌ته‌نها پاشه‌كشه بكه‌ین".\nئه‌و ئه‌فسه‌ره ئاماژه به‌وه ده‌كات كه له‌رێی ئامێری بێسیمه‌وه داوای پاشه‌كشه‌یان لێكراوه، به‌بێ ئه‌وه‌ی ئاشكرای بكات كێ ئه‌و داوایه‌ی لێكردوون.\nله‌و كاته‌ی سه‌ربازه‌كان سه‌رگه‌رمی هه‌ڵهاتن بوو بۆ ناو هه‌رێمی كوردستان‌و پارێزگای سه‌لاحه‌دین، داعش سه‌رقاڵی گوێزانه‌وه‌ی ئه‌و چه‌ك‌و ته‌قه‌مه‌نیانه بوو كه له‌نه‌ینه‌وا ده‌ستی كه‌وتبوو‌ون ده‌یبردنه سوریا.\nهه‌رچه‌نده به‌شی هه‌ره زۆری سه‌ربازه‌كان كشانه‌وه، به‌ڵام لیوایه‌ك به‌ناوی "صوله فرسان" فه‌رمانی پاشه‌كشه‌یان پێنه‌گه‌یشتبوو، بۆیه زۆربه‌ی سه‌ربازه‌كانی به‌ده‌ستی چه‌كداره‌كان كوژران، سه‌رچاوه‌كان ئاماژه به‌وه ده‌كه‌ن كه ئه‌م لیوایه له‌هه‌موو لایه‌كه‌وه ده‌وره دراوه‌و بواری هه‌ڵهاتنیان بۆ نه‌ماوه‌ته‌وه، تا داعش چووه‌ته ناو باره‌گاكه‌یان‌و سه‌رجه‌م سه‌ربازه‌كانی كوشتووه.\nدیمه‌نی جل‌و به‌رگی كه‌وتووی سه‌ر شه‌قامه‌كان‌و ئۆتۆمبێل‌و كه‌ولپه‌له‌كانی پۆلیس‌و سوپا له‌سه‌ر شه‌قامه‌كانی موسڵ به‌شێكی زۆری عێراقییه‌كانی نیگه‌ران كردوو پێیان وابوو ئه‌مه شوره‌ییه بۆ نیشتیمان‌و سوپا.\nسه‌لام فارس كه پیشه‌ی مامۆستایه به"نیقاش"ی وت "كه ئه‌و دیمه‌نه‌م بینی زۆر گریام، له‌ماوه‌ی ده ساڵی رابردوودا ئه‌وه دووهه‌مین جاره سوپاكه‌مان ئه‌و كاره‌ساته‌ی به‌سه‌ردا دێت"، هه‌روه‌ها ده‌ڵێت "ئه‌وه‌ی رووده‌دات خه‌تاكه‌ی له‌ئه‌ستۆی به‌رپرسه گه‌نده‌ڵه‌كاندایه".\nسه‌ربازه هه‌ڵاتووه‌كان خۆیان تێكه‌ڵی شه‌پۆلی خه‌ڵكه ئاواره‌كه كردوو گه‌یشتنه هه‌رێمی كوردستان، له‌وێ ئینجا خۆیان ئاشكرا كردوو داوایان كرد بگه‌یه‌نرێنه‌وه بۆ ناوچه‌كانی خۆیان.\nله‌م رووه‌وه حاكم زاملی ئه‌ندامی لیژنه‌ی ئاسایش‌و به‌رگری په‌رله‌مان به"نیقاش"ی وت "كه‌م كه‌س ده‌زانێ كێ له‌پشت ده‌ركردنی فه‌رمانی پاشه‌كشه‌وه‌یه، ره‌نگه یه‌كێك له‌وانه مالیكی بێت، به‌ڵام هۆكاره‌كه‌ی ئاشكرا ناكات".\nهه‌روه‌ها ده‌ڵێت "به‌دڵنیاییه‌وه چه‌ند فه‌رمانده‌یه‌كی ئه‌منی شكستخواردووی گه‌نده‌ڵ له‌پشت رووداوه‌كه‌ی موسڵه‌وه‌ن، بۆیه ده‌بێت لێپێچینه‌وه‌یان له‌گه‌ڵ بكرێت‌و بدرێنه دادگا، ئه‌مه له‌كاتێكدایه كه وره‌ی سه‌رباز روخاوه‌و سه‌ره‌نجامیش كاره‌ساتی كه‌وتنی پارێزگاكه‌ی لێكه‌وته‌وه".


چوار ساڵە کۆریای باشور هاوکاری پزیشکیی پێشکەش بە هەرێم دەکات\nهەواڵ / کوردستان :: 16/10/2018 :: 629 جار بینراوە\nکونسڵی گشتی کۆریای باشور لەڕێگەی وەزارەتی ناوخۆوە هاوکاری پزیشکی و بڕی 300 هەزار دۆلار پێشکەش بە حکومەتی هەرێمی کوردستان دەکات، بەرپرسی ناوەندی هەماهەنگی قەیرانەکانیش دەڵێت: "ئەوە چوارەمین ساڵە وڵاتی كۆریا ئەو هاوكارییە پێشکەش دەکات".\nهۆشەنگ محەمەد، بەرپرسی ناوەندی هەماهەنگی قەیرانەکان لە وەزارەتی ناوخۆی حکومەتی هەرێمی کوردستان، بە دواڕۆژی راگەیاند: رۆژی سێشەممە 16ی تشرینی یەکەمی 2018 كەریم سنجاری، وەزیری ناوخۆی حکومەتی هەریم لەگەڵ پارك یەنگ-كیو كونسڵی گشتی كۆریای باشور و جێگری باڵیۆزى كۆریا له به‌غدا كۆبووەوە و پرسەکە تایبەت بوو بە ڕەوشی مرۆیی ئاوارە و پەنابەران لە هەرێمی كوردستان و لەو چوارچێوەیەشدا رێكکەوتنێکی هاوکاری واژۆکرا.\nوتیشی: "رێککەوتنەکە لە چوارچێوەی نامەی به‌خشینى هاوكارییە مرۆییەكان بوو كە پێكهاتبوون لە دەرمان و كەلوپەلی پزیشكی كە لەلایەن حكومەتی كۆریای باشور دابینكرابوو بۆ ئاوارە و پەنابەران لە هەرێمی كوردستان، ناوەندی هاوبەشی هەماهەنگی قەیرانەكان بە هەماهەنگی لەگەڵ كونسڵگەری وڵاتی كۆریا كاری دابەشكردنی كەلوپەل و دەرمانەكان دەكەن به هه‌ماهه‌نگى له‌گه‌ڵ وه‌زاره‌تى ته‌ندروستى".\nهۆشەنگ محەمەد رونیشیکردەوە: هەروەها کۆریای باشور بە بڕی 300 هەزار دۆلار كەلوپەلی پزیشكیی بۆ حکومەتی هەرێم دابیندەکات، ئەوە چوارەمین ساڵە وڵاتی كۆریا ئەو هاوكارییە پزیشكییانە بۆ هەرێم دابین دەكات کە بۆ پشتیوانی كەرتی تەندروستییە.


داڕمانی بیردۆزە نوێكانی رۆژئاوا – History Of Kurdistan\nHome / مێژووى جیهان / شارستانیەت / داڕمانی بیردۆزە نوێكانی رۆژئاوا\nگۆران حكيم 2016-11-13\tشارستانیەت, مێژووى جیهان لێدوان نووسین ناچالاککراوە لە داڕمانی بیردۆزە نوێكانی رۆژئاوا 4,699 Views\nأنور الجندي وەرگێڕانی نهاد جلال حبیب الله\nگۆڕانكاریەكانی كۆمەڵگە و ژیارە ڕۆژئاواییەكان داڕمانی چەندین بیردۆزەی ئابوری و كۆمەڵایەتی و سیاسییان ڕایگەیاند بیری ڕۆژئاوایی بۆ بنیادی كۆمەڵگەی خۆی دایمەزراندبوون و دیویست ئەو بیردۆزانەش بەسەر كۆمەڵگەی ئیسلامی دا بسەپێنێ.\nبیردۆزەی داروین لە كۆنگرەی نێودەوڵەتی ئیعجازی پزیشكی لە قورئان و چەندین كۆنگرەی تردا كە زانایانی بیۆلۆجیا دەیانبەستن بە بەڵگەی زانستی داڕماو زانایان كەموكورتی بنەڕەتی بیردۆزەكە و بوونی ئەوەی پێی دەوترێ ئەڵقەی نا ئامادە كە داروین لە ئەگەرە هەڵەكەی دا سەبارەت بە سەرهەڵدانی مرۆڤ لە مەیمونەوە نەیتوانی ئاشكرای بكات هەموو ئەوانەیان خستنەڕوو.\nلە ساڵانی كۆتایی دا دوو بیردۆزەی سەرمایەداری و ئیشتراكیەتیش داڕمان و هاواری ڕۆژئاوا بەرزبوویەوە بۆ داوای نیزامێكی نوێی ئابووری دوای ئەوەی نیزامی ئەوكات خراپ و گەندەڵا دەرچوو، هەروەها بیردۆزە خوێنراوەكانی زانستە كۆمەڵایەتیەكانیش داڕمان و دەركەوت فەلسەفەی ساختەن و بنەرەتەكانیان زادەی تلموودن، چ لە بواری ئەخلاق یان دەروون یان كۆمەڵایەتی دا.\nهەروەها لە ئاسۆی كۆمەڵگە ئیسلامیەكان دا بیردۆزەی هەرێمچێتی و نەتەوایەتی ڕۆژئاوایی داڕما و دەركەوت تەنها پیلانێكە بۆ لەناوبردنی یەكبوونی كۆكەرەوەی ئیسلامی تا داری خۆیان بچێنن. بیردۆزەی داروین كە سەرچاوەیەك بوو بۆ بیری ماددی ساختەی خۆی ئاشكرا كرد، زانست و دۆزینەوەو هەڵكۆڵراوەكانی ئێسك و پروسكەكان بیردۆزەی پەیوەندی نێوان مرۆڤ و مەیموونیان تێكشكاند و ئێسكەكان سەربەخۆیی هەر ڕەگەزێكیان نیشان دەدا كە خوای گەورە دروستی كردون. مرۆڤ هەر لە یەكەم ڕۆژەوە ڕێك وەستاو بەسەر زەوی دا چووە.\nهەروەها بیردۆزەی داروین سەبارەت بە گەشە و نەشونما داڕما، ئەو بیردۆزەی دەیوت بنەڕەتی ژیان كوتلەیەكی هیلامی بووە كە لە دەریاوە هاتووە، لێكۆڵینەوەكان بە بەڵگەی زانستی هەڵەی ئەو بیردۆزەیان سەلماند كە بەردەوام بۆ دەیان ساڵا زاڵا بوو بەسەر بیری جیهان دا.\nبیردۆزەی داروینی دەرفەتی نەدەدا بەو ویستە ئازادەی كە لامارك باسی دەكرد، بۆیە جولەكە پشتگیرییان كرد و بۆ سەپاندنی جەبریەت كە بیری ئەوانی دەنواند كەوتنە بڵاوكردنەوەی، فرۆیدی دەرفەتی نەدەدا بە ویستی پێشكەوتنی مرۆیی كە كەسانی تر دەیانوت، بۆیە جولەكە پشتگیری ئەمەش بوون بۆ سەپاندنی چەمكی فرۆید سەبارەت بە جنس تا بیسەپێنن بەسەر دەروون ناسی دا. ماركسیەت دەرفەتی نەدەدا بەو پێناوانەی تر كە جڵەوی ڕێڕەوی مێژووییان لە دەستە، بۆیە جولەكە بۆ سەپاندنی راڤەی ماددییان پشتگیرییان كرد، دەریشكەوت بە تەنها جنس سەرچاوەی هەڵسوكەوتە مرۆییەكان نیە و چەند پێناوێكی تریش هەن.\nئینجا تەقینەوەی ناوكی هات وەك هەڵەی بیردۆزە ماددیەكان كە نكوڵیان لە غەیب دەكرد، چونكە ئەوەی زانستی ئەزموونی ئەمڕۆ دەیڵێت ئەوەیە كە جیا لە جیهانی بینراو جیهانێكی تر هەیە كە پەیوەندی هەیە بەم جیهانەی ئێمەوە.\nهەروەها خراپی بیرۆكەی گەشەسەندن رەها دەردەكەوێت كە چەمك و واتای خۆی لە بیردۆزەكانی داروین و سبنسەر و وتەی گۆڕانی ڕەهای هیگلەوە وەرگرتبوو و كە دوای بیردۆزەی چەسپاندنی رەهای ئەرستۆ هیگل گۆڕانی رەهای هێنا، هەردووكیشیان جیان لە چەمكی ئیسلامی كە چەسپاو و گۆڕانەكان پێكەوە كۆدەكاتەوە.\nبیردۆزەی داروین كە تا ئێستاش لە خوێندنگە و زانكۆكان دا دەخوێنرێ خراپی و ناتەواویەكەی دوای ئەوە دەركەوت كە تاقیكردنەوە و هەڵكۆڵینەكان ئەوەیان سەلماند هیچ پەیوەندیەك نیە لەنێوان ڕەگەزی مرۆیی و ڕەگەزە ئاژەڵیەكان دا و پەیوەندی هاوبەشی نێوان دوو ڕەگەز نیە. دكتۆر رۆنالد جۆنسۆن مامۆستای زانستەكانی ڕەگەزە مرۆییەكان لە ساڵی 1974 ڕیگەیاند ئێستا زانایان دەتوانن دوای كۆمەڵێ لێكۆڵینەوە و تاقیكردنەوەی چەندین ساڵە بڵێن بە ڕێژەی 99,9 مرۆڤ لەسەر دوو قاچی بەڕێكی چووە هەر لەو كاتەوەی لەسەر زەوی بووە، واتە مێژووە مرۆییەكەی هەر لە زیاتر لە سێ ملیۆن ساڵ لەمەوبەر. هەروەها چەند ئێسكێ دۆزرانەوە كە دەگەڕێنەوە بۆ پێنج ملیۆن ساڵا لەمەوبەر، هەموو ئەمانەش ئاماژە بەوە دەدەن مرۆڤی كۆن ڕێك وەستاوە هەر لە سێ ملیۆن ساڵا لەمەوبەرەوە، جان بیفتۆی زانای فەرەنسی و سەرۆكی كۆمەڵەی زانستی فەرەنسی دوای ئەوەی نزیكەی نیو سەدە لێكۆڵینەوەی لەسەر بنەڕەتی مرۆڤ ئەنجام دا وتی: مرۆڤ هیچ پەیوەندیەكی نیە بە هاوڕەگەزی لەگەڵا مەیموون و هەموو لێكچووەكانی نێوان مەیموون و مرۆڤ بەشی ئەوە نین بوونی یەك بنەڕەت بۆ مرۆڤ و مەیموون بچەسپێنن. بۆیە ئەو ئەگەرە بەرپەرچ دەداتەوە چونكە بڕوای وایە مرۆڤ لەسەر زەوی دا بەڕێكەوت دەرنەكەوتووە، بەڵكو كۆتا ئامانجە بۆ ڕێكخستنی بوون، بۆیە بە تەواوترین شێوە هاتووە….. هتد.\nدكتۆر موحەممەد ئەحمەد مسیر دەڵێت: بیردۆزەی گەشەسەندن لەسەر ئەو یاسای هەڵبژاردنە سروشتیە وەستاوە كە دەڵێت ژیان هەروا و بەڕێكەوت سەریهەڵداوە (داروین) بانگەشەی بەڕێككەوتیش لەسەرهەڵدانی ژیان دا وتەیەكە زانست لێی دوورە و ڕاستیەكانی بوون نكوڵی لێ دەكەن، چونكە گەر بڕوانیتە ئاسمان و زەوی و ئاژەڵا و باڵندە و دەریا و بەرهەم و كشتوكاڵا هێندە بەسە تا ئەو درۆیە تێكبشكێم [ذَلِكَ بِأَنَّ اللَّهَ هُوَ الْحَقُّ وَأَنَّ مَا يَدْعُونَ مِنْ دُونِهِ هُوَ الْبَاطِلُ ئەگەریش مرۆڤ تەنها ڕەگەزی ماددی بوایە بە فەرمانی خوا ڕۆحی تیا نەبوایە ئەی چۆن ناتوانن یەك شانەی زیندوو ئامادە بكەن سەرەڕای ئەوەی دەزانن چۆن ڕەگەزە كیمیاییەكەی پێكدێ.\nزانایان ئەوەیان ئاشكرا كردووە بیردۆزەی گەشە و نەشونما لەڕووی زانستیەوە نەچەسپاوە و هیچ ڕێگەیەكیش نیە سەلماندنی بە بەڵگە، ئەوانەش نەیاری بیردۆزەكەی داروین و بیردۆزەی فرۆیدن تیشكیان لەسەر نیە هەرچەندە زانایانێكی دیاری ئەو بوارەن. گراهام كانون مامۆستای وانەی ئاژەڵا سەبارەت بە داروین دەڵێت: سەركەوتوویی كتێبی (أصل اڵانواع) (بنەڕەتی شێوەكان) لەو هەڵخەڵەتاندنەدا بوون كە بەرووی دەروونی جەماوەردا كردیەوە و كتێبی تەواوی داهێنراوێكی گرنگی پێدراو بێ بەهۆی ئەوەی نادیار و ناڕوونە.\nدكتۆر مۆریس بۆكای مەسەلەی دروست بوونی مرۆڤ لە نێوان مەسیحیەت و ئیسلام دا دەخاتە ڕوو و دەڵێت ڕۆژئاوا سەبارەت بە بنەڕەتی مرۆڤ زانیاری خۆی لە ڕێنماییەكانی ئینجیلەوە وەرگرتووە لە كاتێك دا لە جیهانی ئیسلامی دا دەبینین قورئان هیچی لەوە نەسڕیوەتەوە كە لە سێ كتێبە ئاسمانیەكەدا هاتووە بەڵكو ڕێنمایی تایبەت بە خودی مرۆڤی بۆ زیاد كردوون كە لە كتێبە ئاسمانیەكانی تردا نین، كاتێ پێشڕەوی زانستی دەستی پێكرد مرۆڤ پشتی بەست بەو زانیاریانەی كە لە تەورات و ئینجیل دا باس كراون بەڵام تەنها بەوەی ئەمڕۆ پێی دەڵێن بیركردنەوەی زانستی یان تەنانەت بنەما یەكەمینەكانی دەبینین مرۆڤ گومان دروست دەكات. لێرەوە دەبینین ئەوانەی لەو سەردەمەدا بە فەیلەسوفان ناسراون بێ دوو دڵی چەند بیردۆزەیەك دادەنێنن كە لەسەر چەند بنەمایەكی لاواز وەستاون. لە ڕۆژئاوادا بۆ یەكەمجار نەگونجانێ لەنێوان دەقی ناو ئینجیل سەبارەت بە چەسپان و گەشەسەندنی جۆرەكان لە ماوە جیاجیاكان دا دەركەوت، لەوانەش مۆفۆن لە فەرەنسا و لامارك بە بیردۆزەی گۆڕان (سەرەتاكانی سەدەی نۆزدە) بەڵام لە هەموو گرنگتر داروین بوو كە لە نیوەی دووەمی سەدەی نۆزدەهەم لە بەریتانیا دەركەوت و لە كتێبەكەی دا (بنەڕەتی جۆرەكان) كە بە گورزێ دادەنرێ بەرامبەر بە ئینجیل و بەڕای من ئەمەش ئۆ ئەوە دەگەڕێتەوە كە ڕای شوێنكەوتەكانی گەورە تر بوو لە نوسینەكانی خودی كاتێبەكە، چونكە خودی داروین لە باس و شرۆڤەی باری گۆڕانی جۆرێ بۆ جۆرێ سەركەوتوو نەبوو خۆشی دانی ناوە بەوەدا.\nبیردۆزەی داروین كە ئەمڕۆ بنەڕەتە چەسپاو و بەهێزە جیهانیەكان هەڵیدەوەشێننەوە خۆی لەخۆی دا زیاد لەوەی كە زانستی پێ تێڕامانی فەلسەفی بوو، جا لە كتێبەكەم دا (بنەڕەتی مرۆڤ كامەیە) وەڵامی زانست و كتێبە پیرۆزەكان، كەموكورتیەكانی بیردۆزەی داروین و شوێنكەوتەكانیم ڕوون كردووەتەوە سەبارەت بە بیردۆزەی گەشەسەندن. هەر لە سەرەتای كارمەوە بۆ لێكۆڵینەوەی پزیشكی 1970 من لە نزیكەوە چاوم لەسەر هەر پێشكەوتنێكی زانستی بوو سەبارەت بە بنەڕەتی مرۆڤ، چونكە مرۆڤ بۆ بابەتێ كە بیەوێ بڕیاری لەسەر بدات پێویستی بە ڕێژەیەكی زۆر زانیاری هەیە، گەردوون زانەكانیش ئەوەیان پێیە. لە دیارترین تایبەتمەندانی ئەو بوارە بریتی بوون لە پڕۆفیسۆر ب.جراس لە فەرەنسا ئەمڕۆش بیرێ زانیاری نوێی بەبایەخمان لا هەن كە لەسەر بیۆلۆجیای حەتمیەت و بیۆلۆجیای جوزئی وەستاون، بەڵام بەداخەوە دەبینین هەندێ زانا بیردۆزەكانی خۆیان تەنها لەسەر بەڵگەی زانستی دادەنێن كەچی لە ڕاستی دا پێچەوانەی فەلسەفە تایبەتیەكەی خۆیانە.\nهەڵەیە داروین و بیردۆزەكەی لەگەڵا بیردۆزەی گەشەسەندن بەگشتی پەیوەست بكەیت، چونكە جار هەیە كەسێ گەشەسەندن لە جیهانی ئاژەڵی دا قبوڵا دەكات بەڵام ئێمە لایەنەكانی تری بیردۆزەی كۆن و نوێی داروین بەرپەرچ دەدەینەوە. بەڵام پێویستە چی زانیاری لای زانایانی پەرەسەندن هاتووە بەرپەرچی نەدەینەوە، چونكە چەند ڕاستیەك هەن كە هیچ كەسێكی زانستخواز بۆی نیە بەرپەرچیان بداتەوە، بەڕاستی بە درێژایی سەردەمەكان گۆڕانێ بەسەر شێوەی مرۆییدا هاتووە بەڵام هەموویان لەگەڵا چەمكی دروست كردنی مرۆڤ دا كە لە سێ كتێبە ئاسمانیەكەدا هاتووە ناتەبا نین بەڵكو بە پێچەوانەوە قورئان ئەوەی باس كردووە و ناكرێ بۆ هەر بەڵگەیەكی زانستی ملە جیڕێ بكرێ لەسەر ئەوەی خوا سەبارەت لە دروست كردن فەرموویەتی بەجۆرێ هەروایی یان بەڕێكەوت لە ژیان دا نیە و هیچ پەرەسەندنێ لە جیهانی ئاژەڵی دا نیە.\nسەبارەت بە تەمەنی زەوی كە چوار ملیۆن و نیو ساڵە و تەمەنی مرۆڤیش یەك ملیۆن ساڵە (ئینجیلی لۆقا دەڵێت سەید مەسیح دوای شەست و حەوت نەوە دوای گەورەمان ئادەم (علیه السلام) هاتووە ئەوەش ئەمڕۆ دانی پێدا نەنراوە).\nزانایانی بیۆلۆجیا دەڵێن پێش پێنج ملیۆن یاڵا لەمەوبەر زیندەوەری زیندوو دەركەوتوون، مرۆڤی (جاوە)ش دەركەوتووە كە ئاگری بەكارهێناوە و مەزەندەی پێنج سەد بۆ سەد و پەنجا هەزار ساڵا لەمەوبەری بۆ كراوە. ئەو گۆڕانەی لە ماوەی سەدەكان دا بەسەر ڕەگەزی مرۆییدا هاتووە بە واتای تەواو جوانی و دروستی پێكهاتەی ڕەگەزەكان نازانێ، بەڵكو لێكۆڵینەوەی پەرەسەندن لە جیهانی ئاژەڵی دا چی فێربوون دەكرێ بە گۆڕانی زیندەوەری هەروایی كۆرپەلەكان ڕاڤەی بكەین.\nبە پێداچوونەوەی هەموو ڕاستیە زانستیەكان دەبینین:\n– بیرۆكەی خوای گەورەی دروستكەر كە راڤەی دروست و پڕاوپڕمان پێ دەبەخشێ و لەگەڵا مەنتیق دا دەگونجێ وەك لە سێ كتێبەكە ئاسمانیەكان دا هاتووە و جیهانی مەوزوعیش دەبێ ئەو ڕێنماییانە قبوڵا بكات، ئێمەش بەشی تایبەت بە دروست بوونی مرۆڤ لە ئینجیل قبوڵا دەكەین. سەبارەت بە قورئان ئەوا من زۆر كاریگەر بووم بەو زانیاریانەی لەسەر مرۆڤ و بنەڕەتی مرۆڤ هاتوون. لە سورەتی ئەنبیا دا هاتووە [أولم ير الذين كفروا أن السماوات والأرض كانتا رتقا ففتقناهما وجعلنا من الماء كل شيء حي أفلا يؤمنون “]. كێ هەیە ئەمڕۆ نەزانن بنەڕەتی ژیان لە دەریاوە دەستی پێكردووە.\n– قورئان ئاماژەی داوە بە گەشەسەندنی زانستی كۆرپەلە لە قۆناغی شێوە پێدانی مرۆڤ [وَلَقَدْ خَلَقْنَاكُمْ ثُمَّ صَوَّرْنَاكُمْ ثُمَّ قُلْنَا لِلْمَلآئِكَةِ اسْجُدُواْ لآدَمَ فَسَجَدُوا] (سورة الأعراف) [الَّذِي خَلَقَكَ فَسَوَّاكَ فَعَدَلَكَ] (سورة الأنفطار) [ لَقَدْ خَلَقْنَا الْإِنسَانَ فِي أَحْسَنِ تَقْوِيمٍ] (سورة التين).\nلێرەوە دەگەڕێمەوە بۆ وشەی (ماوەكان) وەك لە سورەتی نوح دا هاتووە و پێموایە بەوردی شیكاری قۆناغە جیاجیاكانی ئەو بوارە دەكات كە لێكۆڵەرانی زانستی كۆرپەلە دەیزانن.\nلە سورەتی دەهردا هاتووە [نحنُ خَلَقْنَاهُمْ وَشَدَدْنَا أَسْرَهُمْ وَإِذَا شِئْنَا بَدَّلْنَا أَمْثَالَهُمْ تَبْدِيلاً] لە سورەتی ئەنعامیش دا هاتووە [إِن يَشَأْ يُذْهِبْكُمْ وَيَسْتَخْلِفْ مِن بَعْدِكُم مَّا يَشَاءُ كَمَا أَنشَأَكُم مِّن ذُرِّيَّةِ قَوْمٍ آخَرِينَ]\nئەم دوو وێنەیە جەخت لەوە دەكەنەوە هەندێ كۆمەڵا نەماون و بەویستی خوا هەندێكی تر شوێنیان گرتوونەتەوە. ئیدی چی بەڵگەیەكی گەورەتر لەسەر گەورەیی خوا و مەجازی قورئانی و گەورەیی لە هەموو كات و شوێنێك دا؟!\nPrevious عەلمانیەت(سەرهەڵدان و گەشەسەندنی)\nNext كورد لە دووڕیانی ئیسلام سەپێنی و ئیسلام پەسەندیدا\nمێژوو كوژین یان مێژوو پەرست!؟


جوانترین مکیاج – CHRA.TV\nسەرەتا / تەندروستی و ژیان / ستایل / جوانترین مکیاج\nرۆشنا ئەحمەد بۆ ئەوەی لە کردنی مکیاجدا شێوەیەکی جوانت بەدەستکەوێت ئامۆژگاری پسپۆڕانی جوانکاری ئەوەیە ڕێوشوێنی ئەم ھەنگاوانە بکەویت: پێش ئەوەی دەست بکەیت بە مکیاج کردنەکە پێستی دەموچاووت جوان پاکبکەرەوە. بۆ ئەوەشی باش دڵنیابیت لە پاککردنەوەی، پاککەرەوەی دەموچاو بەکاربھێنە کە لەشێوەی ئاوێکی شلدایەو لە بازاڕەکاندا دەستدەکەوێت ئەمەش یارمەتیدەرێکە بۆ ڕزگاربوون لە ھەموو پیسییەکی دەموچاو یان بۆ پاککردنەوەی پاشماوەی مکیاج کە پێشتر کراوە. ڕێگەی بەکارھێنانی ئەم پاککەرەوانە بۆ دەموچاو بەمشێوە دەبێت: چەند دڵۆپێک لەو پاککەرەوانە بخەرە سەر پارچەیەک لۆکەو پاشان دەموچاوی پێ پاککەرەوە. پاش پاککردنەوەی جێل یان کرێمی تەڕکردن بەکاربھێنە بۆ گەشاندنەوەی و قەترەیەکی لێبخەرە سەر دەستت و دەموچاوی پێتەڕ بکە بەو شێوەیەی لە خوارەوەی دەموچاو دەست پێبکە بەرەو سەرەوە. پاش پاککردنەوەکە دەتوانیت جۆرە کرێمێک بەکاربھێنیت پێیدەڵێن (Concealer) کە بۆ شاردنەوەی خاڵە ڕەنگاویەکان و ھەر پەڵیەک بە دەموچاوەوە. وە ئەم کرێمەش ئەوجۆرە ڕەنگەی ھەڵبژێرە کە کاڵترە لە ڕەنگی پێستی ئاسایی خۆت، لەکاتی بەکارھێنانیدا ڕەچاوی ئەوە بکە کرێمەکە نەخەیتە سەر پەڵەکان بەڵکولە خوار پەڵەکەو خاڵە ڕەنگاویەکانەوە دابنێیت کە دەتەوێت بیانشاریتەوە، واتە ئەگەر کرێمەکەت خستە سەر پەڵەکە ئەوە زیاتر ڕەنگەکەی تۆختر دەکات بۆیە دەبێت لە خوار پەڵەکەوە دابنرێت. کە کرێمەکەشت دانا بە پارچە لۆکەیەک بڵاوی بکەرەوە بەو ئاراستەیەی لە خوارەوە کرێمەکە بەریت بەرەو سەرەوە تا وەک ڕەنگی ئاسایی خۆت تێکەڵ بە پەڵەکە ببێت. پاشان جۆرێک لە کرێمی ئەساس (Foundation) بەکاربھێنە کە ڕەنگی لە ڕەنگی پێستی دەموچاوتەوە نزیکە. پاشان بە نەرمی بڵاوەی پێ بکەو دەستی جوانی پێدا بھێنە بەرەو سەرەوەو بەرەو دەرەوەی سنووری دەموچاوت تاوەکو لە گەڵ ڕەنگی پێستەکەت یەکسان دەبێت و نەرمیدەکاتەوە. تۆزێکی کەم لەو کرێمە بدە لە سەر لێوت، تۆزێکیش لەسەر ھێڵی بەیەکگەیشتنی قژەکەت بەناو چەوانتەوە. ھەروەھا تۆزێکیش بەکاربھێنە لەسەر خواروی چەناگەت، بەڵام مەیگەیەنە ملت و بەسەریەوە بڵاوەی پێبکە. کاتێک مکیاجی ئاڵکردنی گۆنا (blusher) بەکاردەھێنرێ بەردەوام بیری ئەوەت ھەبێت بەرەو سەرەوەی گۆنات بەکاری بھێنیت بەو ئاراستەیەی دەگاتە دەرەوەی سنووری دەموچاوت. لەکاتی دانانی میکیاج بۆ پشتی چاو واتە سێبەری چاو (eye shadow) دەبێت لەسەر سوچی ناوەوەی چاو دەست پێبکەیت و بەرەو دەرەوە بیبەیت. مکیاجێکی تر کە ھەر بۆ پشتی چاو بەکاردێت بەڵام ڕەنگێکی ڕوونتر بێت لەوەی پێشووتر لە خوارووی برۆکان دابنرێت. ھەمیشە لە یادتت بێت کە دوو ڕەنگ لە مکیاجی پشتی چاو بەکاربھێنیت، یەکێکی تێرو ئەویتر پلەیەک ڕوونتر. لەکاتی چاو ڕەشکردندا چ بە فڵچە بوو یان بە قەڵەم، ھێڵێکی باریک بکە بە درێژایی برژانەکانت تا بتوانرێت نزیک بێت لە ڕەگەکانی. بۆ دروستکردنی شێوەیەکی جوان دەتوانیت چەند خاڵێکی کاڵ بکەیت لە سەر ھێڵی پرژانەکانی خوارەوە. ئێستا دەتوانیت مەسکەرە بەکاربھێنیت بۆ پرژانەکان تا بەشێوەیەکی پڕو جوان ڕەنگێکی دیارو بەدەر بکەوێت. دەست بکە بە ڕەنگکردنی پرژانەکانی سەرەوە بە بەکارھێنانی فڵچەی مەسکەرەو لە پرژانەکانی دەرەوەی چاو دەست پێبکە پاشان وردە وردە بۆ ناوەوەی چاو. کاتێک چینی یەکەم وشک دەبێتەوە چینێکیتری لێبدە تاکو زیاتر پرژانەکان ئەستوور ببن و درێژتر دەربکەون. پاشان پرژانەکانی خوارەوە ڕەنگ بکە، ھەمیشە سەیری سەرەوە بکە کاتێک مەسکەرە بەکاردەھێنیت بۆ پرژانەکانی سەرەوەو، سەیری خوارەوە بکە کاتێک پرژانەکانی خوارەوە ڕەنگدەکەیت.\nئەگەر حەز بکەیت برۆکانت ڕەنگ بکەیت دەتوانیت فڵچەی ڕەنگکردن بەکاربھێنیت بەڵام زۆر بەوردی و بەکاڵی. بۆ ڕەنگکردنی لێوەکان سەرەتا سنوورەکانی بۆ دیاری بکە بە بەکارھێنانی قەڵەمی تایبەت (lip liner)، سەرەتا لە لێوی سەرەوە دەست پێبکەو ھێڵی دیاریکردنی لێوەکە لە ناوەڕاستەوە بکێشە تا ھەردوو سوچی لێوت. بۆ دیاریکردنی سنووری لێوی خوارەوە بەیەکجار ھێڵەکە بکێشە بە لێواری لێوەکەدا. پاشان سوراوی لێوەکەی لێبدەو دەشتوانیت لە دوای ئەوە دەرمانێک بەکاربھێنیت کە ڕەنگ زیاتر بداتەوەو (لماع)بێت. پۆدرە: بەکارھێنانی پۆدرە دواھەمین قۆناغی مکیاجە. باشتر وایە جۆرێک لە (ئەساس) بەکاربھێنرێت کە لەنێوان وشک و شلدایە (Wet /Dry Foundation) چونکە پۆدرە لەیەک کاتدا کرێمی ئەساسەو پۆدرەشە. بۆ لابردنی ھەر زیادەیەک پارچە لۆکەیەکی بچووک بەکاربھێنە بۆ ھەڵمژینی و لابردنی. گرنگترین سوودی پۆدرە ئەوەیە بریقەداری کە بەھۆی مکیاجەکەوە دروستبووە ناھێڵێت و دەموچاو، بۆ زیاترین ماوە، زیاتر گەشاوەو ڕوون دەھێڵێتەوە.\nلە گۆڤاری ماڵ بڵاوبووەتەوە


بڕیارە ئەمڕۆ ئەنجومەنی وەزیرانی هەرێم کۆببێتەوە و بەوتەی سەرچاوەیەکیش، تاوتوێی میکانیزم و چۆنێتی دابەشکردنی موچە و پرسی ڕێککەوتنی هەرێم و بەغدا، دەکرێت.\nئەمڕۆ (دووشەممە، 17ی ئابی 2020)، سەرچاوەیەک لە ئەنجومەنی وەزیرانی هەرێم بە ناس کوردی ڕاگەیاند: "بڕیارە ئەمڕۆ ئەنجومەنی وەزیرانی هەرێم بۆ تاووتوێکردنی میکانیزم و چۆنێتی دابەشکردنی موچە لەدوای گەیشتنی پارەکەی بەغدا و هەروەها ئەنجامی پرۆسەی گفتوگۆی نێوان حکومەتی هەرێم و حکومەتی فیدراڵی و ڕێککەوتنی نێوانیان کۆببێتەوە".\nدوێنێ (یەکشەممە)، سەمیر هەورامی، وتەبێژی جێگری سەرۆکی ئەنجومەنی وەزیرانی هەرێم بە ناس کوردی ڕاگەیاند "ئەنجومەنی وەزیران بڕیاری داوە بە پێشخستنی کۆبوونەوەی چوارشەممەى داهاتووی بۆ ئەوەى زووتر تاوتوێی میکانیزمەکانی دابەشکردنی موچە بکات".\nئاماژەی بەوەشکرد "پێویستە وەزیری دارایی ڕاپۆرتی خۆی ئامادە بکات کە چەندە پارە لە خەزێنەی حکومەت هەیە بۆئەوەى بزانین دەتوانین موچە وەک خۆی دابەش بکەین یاخود پێویستی بە لێبڕین هەیە".\nئێوارەی ڕۆژی (شەممە، 15ی ئابی 2020)، لە پەیوەندییەکی تەلەفۆنیدا، سەرۆکوەزیرانی ھەرێمی کوردستان و سەرۆکوەزیرانی عێراقی فیدراڵ لەسەر چەند ھەنگاوێکی سەرەکی بەرەو چارەسەركردنى کێشەکان ڕێککەوتن و بڕیاردرا بە پێی دۆخی دارایی ئێستای عێراق، لە نزیکترین کاتدا گوژمەی 320 ملیار دینار وەک بەشە موچەیەک لە بەغداوە بۆ ھەرێم بنێردرێت.\nئەنجومەنی پارێزگای سلێمانی پرسی ’’تۆمارکردنی سکاڵا لەسەر حکومەت’’ تاووتوێ دەکات\n2020.08.25 - 17:27


پیشمەرگەکان: هه‌ڵه‌بجه‌ێ زه‌خمی ده‌رد وه گیانم ئاخر من کوردم ده‌رد کورد زانم\nپەێام سازمان دموکراتیک یارسان کومیتەێ سوئد وە بونەێ 25 مین سالیاد شیمیایی واران هەڵەبجە\n2013/03/17 - 14:15\nبه‌شداره‌ێل مه‌راسم 25مین سالیاد کیمیاواران هه‌له‌بجه‌ی شه‌هید:ئیمرۆ له ئێره جه‌م بیمنه تا له مه‌راسم 25مین سالیاد هه‌له‌بجه‌ێ شه‌هید وه گه‌رد که‌س وکار و بنه‌ماله‌ێ ئه‌و شه‌هیده‌ێله ئبراز هآوو ده‌ردی وهآو خه‌می بکه‌یم. لە حاڵیکا هه‌ر سال له هه‌لکه‌فت 21/03 مەردم شار حەڵەبجە جور باقی مڵەت کورد ئه‌را رێزگردن له هاتن جه‌شن نه‌ورۆز خۆێان ئاماده کردن و زه‌قزه‌قه و شادی مێوان گشت مالێک بی ومنالەکان دڵخۆەشی وه ئه‌وه داشتن که له لایان بنه‌ماله‌که‌ێان وه ئێدانه ئه‌راێن سه‌نیه‌د ،به‌لام وه داخوه ئی ئاواته نه‌هاته دی و له لایان ر‌ژیم جنایه‌تکار بەعس له هه‌لکه‌فت 16/03/1988 هه‌لبجه که‌فته وه‌ر په‌لامار کیمیای و له نه‌تیچه‌ێ ئی جنایه‌ته 5000 هه‌زار گۆڵ هه‌ڵپرۆچکیا .\nهه‌رساڵ له هه‌لکه‌فت 16/3 هه‌ور سیه و ماته‌م باڵ کیشیده سه‌ر ته‌مام کۆردسانا وه گشتی و هه‌له‌بجه ێا وه تایوه‌ت. گشت ئاگادارین کۆمه‌لگای کۆردی دایم له لایان دیکتاتوره‌کان خاون ده‌سلات له مه‌نته‌قه گه‌وره‌ترین زۆلم و زۆر مۆتهه‌مل بینه‌و له‌ێ رێگاێچا قوروانی فره‌ێ داگه.نمۆنه فره‌س کیمیاواران هه‌له‌بچه له لاێان ر‌ژیم زالم به‌عسوه وه سه‌رکردایه‌تێ ئه‌لی کیمیاوی هه‌ر له‌ێوا کیمیاواران ئاوای بان زه‌رده ناوچه‌ێ یارسانی نشین له کۆردسان ئێران. ترور،اعدام، شکەنجە،زندانی کردن مبارزین و شه‌خسیه‌ته‌ڵ سه‌رشناس له کۆردسان ئێران لەلاێان ر‌ژیم جنایه‌تکار جمهوری ئسلامیوه و گردن و زندانی کردن سیاستوانەیل کورد لە کوردستان تورکیە و جنایه‌ته‌گەڵێک کە دە حەق وە مڵەتەکەمان کریەت وە تەور سیستماتیک ڕوژانە تکرار وە بۆوت.سه‌رکۆت کردن ده‌نگ کۆرد له ژێر ده‌سلات داری به‌شار ئه‌سه‌د له رۆژئاواێ کۆردسان ئیانه نمۆنه‌ێک له جنایه‌ته‌کان ده‌سلاتداره‌یل سه‌رده‌مه که ده‌ر هه‌ق وه مله‌ت کۆرد ئه‌نجام دریەت.\nبه‌شداره‌یل ئه‌زیز \nهەرئەوجورە هەڵبەجە کەفتە وەر شیمیایی واران هەواپەێماکان ڕژیم سەدام حوسەین و 5000هەزارکەس بیتاوان که به‌ش فره‌ێان مناڵ و ژن بین کردە قوربانی، ئاوایی یارسانی نشین زردە لە ناوچەێ داللاهو له رۆژهه‌لات کوردسان له ساڵ 1988 کەفتە وەر پەڵامار شیمیایی رژیم سەدام و سه‌دان کەس کردە قوربانی، ڕاسە جنایتەکە لە ئاست جناێەتێک نەوی کە دەر هەق وە هەڵەبجە کریا وەڵێ لە فکرمان نەچوت کە لە زەردە زیاتر لە 250 نەفەر گیانێان لە دەس دان و سەدان کەسیچ کەم ئەندام بین، وەڵێ وە داخوە لە ئاست میدیای کوردی زەردە کەفتە پەراوێزوهیچ باسێک ڵێ ناکریەت. لەی تریبونوە لە ته‌مام خه‌مخورێل ،دڵسۆزه‌ێل،وه له ته‌مام میدیاکان وه تایوه‌ت حکۆمه‌ت هه‌ریم کوردسان داواکاریم که شیمیاواران زه‌رده‌یچ جۆر که‌یسێک تایبه‌ت وه خۆەێ له لێ باس بکریه‌د و نه‌یڵن زەردە وه ده‌س فەراموشی بسپاریه‌د و هاوکات تەڵاش بکەن کە نەهامەتیاکان گشت مڵەت کورد وە یەک چەو تماشا بکریه‌د.\n.نه‌یاران کۆرد له هه‌ر شێوه زۆلم و زۆرو نا ئداله‌تی ده‌ر هه‌ق وه کۆمه‌لگه‌ێ کۆرد کۆتای نه‌کردنه و ئه‌را خامۆش کردن چراخ وجاخ کۆرد له هیچ جنایه‌تێ جۆر ترور، ده‌سه سه‌رکردن و کیمیاواران ، وئاواره و داگیر کردن ئاو وخاک میلکان باو باپیرمان کۆتای نه‌ێاشتنه،به‌لام وه پێچه‌وانه سه‌ره‌راێ ته‌مام ئی جنایه‌تەێله رۆله‌کان کۆرد وه ئه‌وپه‌ر دلسۆزی وباوه‌ر وه خۆێ له جاران چالاکا‌نه‌تر هاتنه‌سه مه‌ێدان و مه‌شئه‌ل پیرۆزێ پڕتین ووە شه‌وقتر کردنه‌سوه.وه‌یشێوه وه دۆژمن نیشان دایمنه که وه هیچ شێوه‌ێک مله‌ت کۆرد له وه‌رانوه‌ر داگیرکه‌ر نه ئه‌وه‌ێکه وه چووکا ناتێت و به‌لکۆ وه تواناتر ئه‌را وه‌ده‌س هاوردن هه‌ق ره‌واێ خۆێ خه‌بات و فداکاری که‌ێد. له ئێره توام بۆیشم ته‌نیا وه یه‌ک ده‌نگ بین و یه‌ک گرتن توانیم وه ئاواته‌کانمان بره‌سیم و له وه‌رانوه‌ر داگیرکه‌رێل مقاومه‌ت خاستر بکه‌یم. په‌س با ده‌س بگریمنه ده‌س یه‌کوه تا هیچ دۆژمنێک نه‌توانێد زه‌فه‌ر له لێمان بارێد.\nله کۆتاێ جارێکتر\nله لاێان سازمان دمۆکراتیک یارسان و فدراسیون یارسانوه ئاماده‌ێ هه‌ر نه‌و هاوکاری و هاوفکریکیم له‌ی راستا. همێواریم که له ئایندە گشت لایانه‌کان وه هاوکاری یه‌ک له‌ی رۆژه رێز بگریم . سازمان دمۆکراتیک یارسان و فدراسیون یارسان وه ته‌مام بنه‌ماله‌ێ گیان به‌خت کردگه‌ل هه‌له‌بجه‌ی شه‌هید و بان زه‌رده‌ێ بێ تاوان ته‌سلیه‌ت ویشێ و خۆمان وه شه‌ریک خه‌م و دەردەکانێان زانیم.\nرۆحێان شاد یادێان پیرۆز بۆد.\nوه گه‌رد رێز و هۆرمه‌ت\nسازمان دمۆکراتیک یارسان\nو فدراسیون یارسان له ولات سۆئد\nUpplagd av yarsan kurdistan kl. 07:23


جیهان چۆن شەوی سەری ساڵ بەسەردەبەن؟ – Yalla\nجیهان چۆن شەوی سەری ساڵ بەسەردەبەن؟\nتمّ النشر بواسطةيلا\t ديسمبر 31, 2017 ديسمبر 31, 2017 اترك تعليقًا على جیهان چۆن شەوی سەری ساڵ بەسەردەبەن؟\nوڵاتێک شەرە ئاو دەکەن لەکاتێکدا وڵاتێکی تر شەوەکەیان لەگەڵ مردووەکان بەسەردەبەن…\nهەر نەتەوەیەک و کلتورێکی تایبەت بە خۆیان هەیە بۆ بەسەربردنی شەوی سەری ساڵ، لەوکاتەی هەندێکیات بە سەماکردن و یارییە ئاگرینەکان و ئاهەنگ گێران کاتەکانیان بەسەردەبەن کەسانێکی تر هەن بە ڕێوڕەسمێکی ئاینی تایبەت بەخۆیان کاتەکانیان بەسەر دەبەن.\nئاهەنگەکانی هەموو جیهان بۆ هاتنی ساڵی نوێ لەیەک کاتدا نین بەهۆی جیاوازی کاتەکان، دورگەی “کیریباتی” یەکەم دورگەیە پێشوازی لە ساڵی نوێ دەکات لەکاتێکدا دورگەی “هاوای” کۆتا دورگەیە.\nلێرەدا باسی گرنگترین کلتورەکان دەکەین بۆ پێشوازی ساڵی نوێ:\nلە زۆر لە شارەکانی کوردستان خەڵکی لەو ڕۆژەدا لەگەڵ خزمان و هاوڕێیان تا درەنگانێکی شەو کۆدەبنەوە یاخود سەردانی بازارە گەورەکان دەکەن و شەقامەکان پڕ دەبن لە خەڵکی و لە ئاسماندا یارییە ئاگرینەکان بەرچاو دەکەون و پیرۆزبایی لەیەکتر دەکەن بە بۆنەی هاتنی ساڵی نوێ.\nلە زۆرینەی وڵاتە عەرەبییەکان لەو شەوەدا بۆ ئاهەنگەکان دەچن و لە زۆربەی ئاهەنگەکانیشدا یارییە ئاگرینەکان بەرچاو دەکەون لەگەڵ هاتنی ساڵی نوێدا .\nلە ئەمریکای باشوور گرنگی بە جلی ژێرەوە دەدەن و ئەو رەنگەی بەکاریدەهێنن ئەو هیوایەیە کە لە ساڵی تازەدا دەیانەوێت بیهێننە دی بۆ نمونە گەر کەسێک هیوای خۆشەویستی بێت رەنگی سور بەکاردەهێنێت گەر کەسێکیش هیوای دەوڵەمەندی بێت رەنگی ئاڵتونی بەکاردەهێنێت.\nکۆدەبنەوە لەگەڵ خێزان و هاوڕێکانیان و ژەمێکی تایبەت ئامادە دەکەن کە بریتییە لە گۆشتی بەراز بە شێلمەوە لەگەڵ خواردنەوەی شامپانیا هەروەها لە یەکێک لە کلتورەکانی دانیمارک بریتییە لە شکاندنی چەند قاپێک لەگەڵ هاتنی ساڵی نوێ.\nلە شاری مەدرید ئێوارە خوانێک ئامادە دەکەن کە بریتییە لە ڕۆبیان و گۆشتی مەڕ، وەک هێمایەکی بەختیش جلی سور لەبەردەکەن و لەسەیرترین کلتورەکانی ئیسپانیاش بۆ پێشوازی سەری ساڵ خواردنی 12 دەنک “ترێ”یە کاتژمێرێک پێش هاتنی ساڵی تازە.\nلە هەندێ شاری بەرازیل کەسانێکی زۆر کۆدەبنەوەو مێزێکی گەروەی پڕ لە خواردن ئامادەدەکەن و گرنگی بە خواردنی ترێ و نیسک دەدەن، خەڵکێکی زۆر روودەکەنە کەنار دەریا بۆ پێشوازی ساڵی نوێ لە خواوەندی دەریا “لیمانجا” و پرکردنی دەریا لە گوڵ و جلی رەنگی سپی لەبەردەکەن.\nهەموو ساڵێک لەگەڵ هاتنی ساڵی نوێ لە تایلەند شەرە ئاو یەکێکە لە داب و نەریتەکان وەک هێنانی بەختێک بۆ ئەو وڵاتە.\nچەند دانیشتوویەکی هۆڵەندا لەو شەوەدا داری سەری ساڵ دەسوتێنن وەک نیشانەیەک بۆ دەرکردنی رۆحیانەتی خراپ لە ماڵەکانیان، هەروەها لە گرنگترین خواردنەکانی ساڵی تازە بریتییە لە هەویرێکی خرکراوەی سورەوکراو و داپۆشراوە بە شەکر لە شێوەی لوقمەقازی.\nمەسیحییەکانی هندستان لە نیوەی شەودا ئاهەنگ دەگێرن و دیاری بەیەک دەدەن بەڵام لەجیاتی داری سنەوبەر داری مۆز و مانگۆ بەکاردەهێنن.\nلەسەیرترین داب و نەریتەکان بۆ پێشوازی ساڵی نوێ لە ئیکوادۆرە کە بریتییە لە سوتاندنی ئەو بوکەڵانەی لە شێوازی کەسە ناودارو سیاسییەکاندان بۆ هێنانی بەخت بۆ وڵاتەکەیان.\nچیلی بە پێچەوانەی ئەو کەسانەی ئاهەنگ دەگێڕن ، کەسانێکی زۆر لەگەڵ خێزانەکانیان کۆ دەبنەوەو لە کاتژمێر 11ی شەودا دەچن بۆ سەردانی گۆڕستانەکان بۆ لای ئەو کەسانەی کە گیانیان لە دەستداوە و ئەو شەوەیان لەگەڵ بەسەردەبەن و مۆسیقایەکی کلاسیک دادەگیرسێن لەگەڵ ڕووناکی مۆمدا.\nتمّ النشر بواسطةيلا ديسمبر 31, 2017 ديسمبر 31, 2017 نُشر فيژیانالوسوم: جیهان،ساڵی نوێ،سەری ساڵ،کلتور\nهل يعاني طفلك من فرط الحركة؟ … مرشد تربوي من ديالى وجد الحل!\nهابي دليفري: عربة تأخذ بابا نويل وهداياه إلى الموصل


كە باسی زۆنی سەوز و قەڵەمرٍەوی لەمبەری دێگەڵەوە دەكەیت بێ سەروبەری زیاتر خۆی سەپاندووە، ئەمەش دەڵێین وەنەبێت كە زۆنی زەرد شامی شەریفە و رووی لە پێشكەوتن و ئارامی سیاسی و كۆمەڵایەتی جێگەی خۆی كردبێت، بەڵام ئەوەی روونە كە هیچ بەراوردێك لە نێوان هەردوو زۆنەكە ناكرێت و حاڵی دەسەڵاتی ئەم ناوچەیە گەیشتۆتە بەرەڵایی و بێ سەرپەرشت و تەنانەت نەبونی دەم سپیەكی دونیادیدەی تا رادەیەكی نیمچەحەكیمیش. ئەوەی راستی بێت ئەم ناوچەیە لە پاش 16ی ئۆكتۆبەرو و دواتر لە پاش 8ی تەموز گەیشتۆتە چڵەپۆپەی بێدەربەستی و بێخاوەنی و وردە وردە پشێویرباڵی بەسەردا كێشاوە و بەرەڵایی سیاسی و زیاتر ئابووری بینا قاقای گرتووە و بەردەوام خراپتر دەبێت و هیچ ئاسۆیەكی تاریكیش بێت لێت دیارنیە. ئەمە بۆچی و خەتای كێیە ؟\n* نەبوونی دەمراست و فرەكوێخایی و زاڵبونی كەسانی بەرژەوەندخوازی سیاسی و بازرگانی و دەست تێكەڵی زۆرلایەن لە كایە ئابووری و بازرگانی و كۆمەڵایەتیەكان و هەوڵی هەمەلایەنی لێكردنەوە كێكەكەی گورگە بۆرەكانی نیًو كایەی دەسەڵات و هاوبەشانیان لە سەرمایەداران لەم زۆنە لە لایەك و دابەشبونی دەسترۆیشتوان بەسەر چەند بەرەیەكی دژ بەیەكی نا بەرپرس و سەرقاڵبووی دابەشكردنی میراتیەكە لە پاش مردنی یەكجاری باوە گەورەكانی حوكمداری ئەم ناوچەیە و هێشتنەوەیپاشماوەی بۆ رٍۆڵە میراتگرە چەند جۆرەكانیان.\n* دەست تێكەڵبونی سەرمایەدارانی هاوبەشی دەسەڵاتدارانی ناكۆكی ئەم زۆنە بە هەموجۆرێك كە بە تەواوی وایكردووە كار لەسەر دابەشكردنی ئەوەی هەیە بەسەرخۆیاندا بكەن و دەستی میلەتیش لە بنی هەمبانەكەی ئەوان دەرچووە ( ئەمەش واناگەیەنێت كە لە زۆنی زەرد شتی وانەبێت، بەڵام دەستی زاڵی ئەو دەڤەرە وایكردووە كە ئەڵقەكانی حەپەلوش كەمتر بن لەگەڵا ئەوەی داهات زۆرتربێت و ئەمەش وایكردووە كە زۆرێك لە سەلبیاتی ئەم دەڤەرە لەو دەڤەرەكەی تر بوونی نەبێت) .\n* ئەو كێبركێیەی لە نێوان هەردوو حزبی دەسترۆیشتوودا هەیە وای كردووە كە داهاتەكان زۆر جیاواز لە پێشتر بن و چارەنوسی بەدەست حكومەتەوەی نەمێنێت و حزب زاڵتر بێت لە قۆرخركردن و داهاتی هەرچەند بێت نەگەرٍێتەوە بۆ حكومەت و, ئەمەش وایكردووە كە دەسەڵاتەكان لە هەردوو زۆنەكە بیر لە سنوری دەسەڵاتی سیاسی و جوگرافی تایبەتی خۆیان بكەنەوە و كورد و كوردستان و پرسەكەی قوربانی ئەو دابەشبونە بن و، بە تایبەتیزۆنی سەوز لەم ترسەدا هەوڵی خستنەلای داهاتەكەی خۆی بێت و زۆنی زەردیش گومانی لێبكات و زیاتر گرنگی بە زۆنەكەی خۆی بدات .\n* وادیارە لە پاش كێشە و گیروكرفتی هەڵبژاردنی سەرۆككۆماری عیراق و مكوربونی پارتی لەسەر وەرگرتنی ئەو پۆستە دەركردنی زۆرێك لە كارتەكان لە دەست یەكێَََتی زیاتر دەسەڵاتدارانی زۆنی سەوز هەست بە لاوازی بكەن وترسیان لە لاوازبونی زیاتر كردبێت و خۆیان خستبێتە دەست قەدەری جێبەجێكردنی فەرمانی سەرجەمسەرە ناوچەییەكەیان .\n* بێ هیوایی دەسەڵاتدارانی زۆنی زەرد بەم زۆنە و یەكلاییبونەوەیان لەوەی لەدەست دەرچوبێت وایكردووە لە دواجاردا پێشنیاری دابەشكردنی دەسەڵاتی هەرێم بەسەر سەرۆك و جێگری سەرۆك وەزیراندا كردووە بەڵكو چارەنوسی داهاتەكەی ئەم ناوچەیە دەربكەوێت و بەخۆیان راستیەكان بدركێنن.\n* ئەوەی زیاتر روونە ئەم زۆنە زیاتر لای حزبێكە كە بە خۆی بەر]وەبردنی خۆی وەكو حزب و ئینجا بەشەحكومەتەكەی یەكلایی نەبۆتەوە و ناوەندێتی بریاری سیاسی تێیدا بزرە و فرە كوێخایی وایكردووە كە هەر لاو كوتلەیەك هەوڵ دەدات بەڵكو بەشی شێر لە داهاتەكەی دەستكەوێت و موچەخۆر و خەڵكیش چش.\n* ئەوەی ئاڵۆزی و پشێوی و بەرەڵایی ئەم زۆنەی زەق كردۆتەوە ئەوەیە كە تا رادەیەك داهاتی ئەم زۆنە لەبەر چاوە و هەروەها چۆنێتی حەپەلوشكرنی بە رۆژی نیوەرٍۆ دیارە، بەڵام لەو زۆنەكەی تر تا ئیٍستا كەس هیچ داهاتێكی نازانێت و بە تایبەتی داهاتی نەوت لە دەستێكدایە بە هەزار فلتەردا تێپەربیت نایدۆزیتەوە و تەنانەت بەكار هێنانی كۆمپانیای بیانی بۆ ئەوەیە زیاتر راستیەكان بشارنەوە، ئەگینا حساب و هەڵسەنگاندن و وردبینی نەك بە كۆمانیانی نێوخۆ بەڵكو بە شارەزوایانی ئابووری كوردیش دەكرێت .\nبۆیە، تاوەكو دەسەڵات دابەش بوبێت و ناوەندێتی دەسەڵاتی دەڤەری سەوز و قەڵەمرەوی زۆنەكە نادیار بێت و حوكمداری روون نەبێتەوە و فرەكوێخایی زاڵبێت و كێبركرێی نێوخۆیی حزبی دەسەڵاتدار زیاتر بێت و، دەستوەردانی دەستی دەرەكی و ناوچەیی لە وردەكاری بەرێوەبردنی زۆنەكە زاڵتر بێت لەوەی دەڤەری زەرد ئەوا بێسەروبەری و بەرەڵایی زیاتر و بێخاوەنێتی زیاتر خۆی دەسەپێنێت و بە گۆرٍانێكی ریشەیی نەبێت هیچ چارەسەری نابێت.


خواردنەوە وزەبەخشەكان ئەم زیانە مەترسیدارەشی هەیە - Yeane.Org ماڵپەری یانی\nخواردنەوە وزەبەخشەكان ئەم زیانە مەترسیدارەشی هەیە\n(ئەلفۆنسۆ لامین) ی پرۆفیسۆری ئەڵمانی هۆشداری دەدەن لەزۆر خواردنەوەی خواردنەوە زیانبەخشەكان.\nئەو شارەزایەی كەبەرپرسی بەشی سەلامەتی خۆراكییە لەپەیمانگەی ئەڵمانی بۆ هەڵسەنگاندنی مەترسییەكان رایگەیاندوە كەخواردەمەنییە وزەبەخشەكان مادەی كافایینی تێدایە كەدەبێتە هۆی دروستبونی گرفت لەسیستمی دڵدا بۆیە خواردنەوەی دوو قتو لەخواردنەوەی وزەبەخش لەرۆژێكدا دەبێتە هۆی گرفتی تەندروستیی بەتایبەت بۆ توشبوانی نەخۆشییەكانی خوێن.\nئەو پرۆفیسۆرە رایگەیاندوە كەخواردنی رێژەیەكی هاوسەنگ لەكافایین بەرێژەی 200 ملیگرام بەشێوەیەكی رۆژانە كەدەكاتە 4 كوپ قاوە جێی نیگەرانی نیە.\nلەلایەكی ترەوە دەبێ توشبوانی نەخۆشی شەكرە دەبێ ئاگاداربن لەخواردنەوە وزەبەخشەكان كەرێژەیەكی زۆری شەكری ێدایە و دەبێتە هۆی دابەزاندنی رێژەی ئەنسۆلین و تێكدانی رێژەی شەكر لەخوێندا.\nتابلۆیه‌كی هیتله‌ر به 161 هه‌زار دۆلار فرۆشرا\nبه‌ته‌مه‌نترین كیسه‌ڵی جیهان


شكاری پاكێتفرۆش ڕەتی كردەوە لەگەڵ شاسوار كار بكات\nدوای ئەوەی گەنجێك لە شاشەی كەناڵەكانەوە دەركەوت و ڕای گەیاند كە دەرچوونی كۆلیژی زانستە سیاسییەكانە و كاری پاكێتفرۆشتن لە شەقامەكانی سلێمانی دەكات، لە ڕوونكردنەوەیەكدا ڕای گەیاند، شاسوار عەبدولواحید سەرۆكی جووڵانەوەی نەوەی نوێ بانگێشتی كردووە، بەڵام ئەو رەتی كردووەتەوە كاری لەگەڵدا بكات.\nلە چەند ڕۆژی ڕابردوو گەنجێك لە شاری سلێمانی چاوپێكەوتنێكی تەلەڤزیۆنی لەبارەی دەرفەتی كاركردن لەگەڵدا كرا ئەو ڕای گەیاند، خۆی دەرفەتی كاری خۆی دۆزیوەتەوە و كاری پاكێتفرۆشی دەكات، لەكاتێكدا دەرچوونی كۆلیژی زانستە سیاسییەكانە. ئەو گەنجە لە بەشێكی تری قسەكانیدا ئاماژەی بۆ ئەوە كرد پێشتر لە فەرمانگەیەكی حكوومەت بە گرێبەست دامەزراوە، بەڵام بەهۆی گەندەڵی و واسیتەوە لە كارەكەی دەركراوە.\nدوابەدوای ئەو دەركەوتنە شاسوار عەبدولواحید سەرۆكی جووڵانەوەی نەوەی نوێ كە ماوەی چەند مانگێكە دامەزراوە، لە ئەكاونتی خۆی لە فەیسبووك وێنەیەكی لەگەڵ ئەو گەنجە بڵاو كردەوە و ڕای گەیاند، دەرفەتی كاردنمان داوەتە شكار یوسف كە زانستە سیاسییەكانی تەواو كردووە و ئێستە كاری پاكێتفرۆشی دەكات.\nچەند سەعاتێك دوای بڵاوكردنەوەی ئەو وێنەیەی شاسوار عەبدولواحید، شكار یوسف لە ئەكاونتی خۆی لە تۆڕی كۆمەڵایەتیی فەیسبووك وێنەیەكی لەكاتی فرۆشتنی پاكێتدا بڵاو كردووەتەوە و ڕای گەیاندووە كە ڕەتی كردووەتەوە كار لەگەڵ شاسوار عەبدولواحید بكات. دووپاتیش لەوە دەكاتەوە كە لە ئێستە و لە داهاتوویش تەنیا پاكێتفرۆشی كاری ئەو دەبێت.\nبڵاوكردنەوەی وێنەی پێشوازی شاسوار لە شكار یوسف كاردانەوەی زۆری لە تۆڕە كۆمەڵایەتییەكاندا لێ كەوتەوە، بەشێك لە چاودێران ئەو كارەی شاسواریان وەك موزایەدە بینی و ڕایان گەیاند، لە ئەنجامی سیستەمی سەرمایەداری لە كوردستان، ئەو گەنجە ڕووبەڕووی ئەو دۆخە بووەتەوە، كەچی سەرمایەدارێك لە پێناو زیادكردنی دەنگەكانی موزایەدەی پێوە دەكات.\nئه‌م بابه‌ته 4338 جار خوێنراوه‌ته‌وه\nگۆڕان: كاندید بۆ پۆستەكانمان لە حكوومەتی داهاتووی كوردستان ئامادەیە\nكۆسرەت ڕەسوڵ لێدوانی لە سەرجەم یەكێتییەكان قەدەغە كرد\nسەرۆكی حزبێك پەیامێك بۆ سەرۆك بارزانی دەنێرێت\nیەكێتی دوایین هەڵوێستی خۆی ڕادەگەیەنێت\nزانیارى نوێ له‌سه‌ر كۆبوونه‌وه‌كه‌ى ئه‌مڕۆى په‌رله‌مانى كوردستان.. پارتى كاندیدى بۆ سه‌رۆكى په‌رله‌م\nپەرلەمانتارێك زانیاری لەبارەی ڕێككەوتنی نێوان پارتی و یەكێتی ئاشكرا دەكات\nیەكێتی كاندیدی سەرۆكی پەرلەمان یەكلا دەكاتەوە.. ناوەكەی لە "وشە" بخوێننەوە


وته‌بێژی حكومه‌تی هه‌رێمی كوردستان ئاشکراى کرد، حكومه‌تی عیراق 80 ملیار دۆلار قه‌رزاری هه‌رێمه و چاوەڕێی ڕیککەوتن دەکەن لەگەڵیدا.\nئه‌مڕۆ چوارشه‌ممه، 11ی ئه‌یلولی 2019، ئەنجومەنی وەزیرانی هەرێمی کوردستان کۆبوەوە و دوای کۆبوونەوەکەش جوتیار عادل، وته‌بێژی حكومه‌تی هه‌رێم لە کۆنگرەیەکى ڕۆژنامەوانیدا، ڕایگەیاند: “به‌پێی لێكۆڵینه‌وه‌كانمان حكومه‌تی عێراق 80 ملیار دۆلار قه‌رزاری حكومه‌تی هه‌رێمی كوردستانه، ئەو قەرزەش هی نەناردنی بەشە بودجەی هەرێمی کوردستان و هەندێک شایستەی دارایی دیکەیە”.\nوتەبێژى حکومەتى هەرێم ئەوەشى وت: “بریارە هەفتەی داهاتو شاندێکی حکومەتی هەرێم سەردانی بەغداد بکات، ئامانج له سه‌ردانه‌كه تاووتوێكردنی پرسی بودجه و کێشە ئابورییەکانە و دەمانەوێت کێشەکانی نێوان عێراق و هەرێم له چوارچێوه‌ی ده‌ستوردا چارەسەر بکەین، وە بۆ ئەو مەبەستەش ڕێککەوتنێک بکەین”.\nلەبارەى دابینکردنى نەوتى سپی بۆ هاوڵاتییانى هەرێم، کە لە کۆبوونەوەى ئەمڕۆى ئەنجومەنى وەزیراندا تاووتوێکراوە، جوتیار عادل ئاشکرایکرد، بڕیاره 259 ملیۆن لیتر نه‌وتی سپی دابه‌ش بكرێت بەسەر هاوڵاتییاندا.


له‌لایه‌ن: - یوسف علی - به‌روار: 2021-05-21-16:54:00 - کۆدی بابەت: 39\nهەروەها دەوترێت ئەستەنبوڵ (بەتورکی: İstanbul، بەعەرەبی: إسطنبول) گەورەترین شاری کۆماری تورکیایە کە بەشێکی لە ئاسیا و بەشێکی لە ئەوروپایە. ئەم شارە پایتەختی دەوڵەتی عوسمانی بووە و قوستەنتەنییەی پێ دەوترا. 34 هەمین گەرەترین شاری جیھانە کە ڕووی ئابووریەیەوە و گەورەترین شاری ئەوروپایە لە ڕووی دانیشتوانەوە. ئەستەمبوڵ دەکەوێتە باکووری ڕۆژئاوای تورکیاوە . ئەستەمبوڵ و دەوروبەری پێکھاتووە لە 39 شارۆچکە. وە یەکێکە لە ھەرە شارە کۆنەکانی جیھان کە لە ساڵەکانی (330 - 395ز) بنکەی ئیمپراتۆری ڕۆمی 8بووە و (395 - 1204ز) پایتەختی ئیمپراتۆریی بیزانس بووە و (1204 - 1261ز) بووەتە پایتەختی ئیپراتۆریەتی لاتینی و لە کۆتایشدا لە (1453 - 1922ز) پایتەختی دەوڵەتی عوسمانی بووە. لە (1517 - 1924) کە دەوڵەتی عوسمانی ھەبووە بووەتە بنکەی ئیسلامیەت.\nبە درێژایی مێژوو کە چەندین جۆر میللەت لە ناویدا ژیاون چەندین جار ناوی گۆڕدراوە، ناوەکانی لە کۆنەوە ئەمانە بوون "بێزەنتە ، ئاوگوستا ئەنتۆنینا ، نۆڤا ڕۆما ، کۆنستانتینۆپۆلیس ، قوستەنتینە و ئیسلامبول ئێستاش ئەستەمبوڵ "\nمێژووی ئەستەمبوڵ لە ڕووی نیشتەجێبوونەوە دەگەڕێتەوە بۆ 300 ھەزار ساڵ و لە ڕووی شارەوە 3 ھەزار ساڵ و وە مێژووی بە پایتەخت بوونیشی بۆ 1600 ساڵ دەگەڕێتەوە. بە درێژایی مێژوو ئەم شارە بووەتە شوێنی سەرەکی چەندین کلتوور و شارستانیەت و وە بە درێژایی چەندین سەدە بووەتە شوێنی پێکەوە ژیانی چەندین ڕەچەڵەک و دین و زمان، وە فرە ڕەگەزی و فرە نەتەوەیی بەخۆوە بینیوە. وە لەم قۆناغە مێژووییەدا ڕۆڵێکی گەورەی بینیووە و شارێکی بێ ھاوتا بووە . وە بە درێژایی قۆناغەکانی مێژوو ھەموو کات بووەتە مەرکەز و شوێنێکی بە دەسەڵات و یەکێکە لە پایتەختە کەم وێنەکانی جیھان بۆ نیشتەجێبوون.\nزۆرترین ڕێژەی شوێنکەوتوانی ئایین لە ئەستەمبوڵ موسوڵمانەکانن. زۆربەی موسوڵمانانی ئەم شارە سوننیین، و ھەندێکیان شیعەن. لە ساڵی 2007 ژمارەی ئەو مزگەوتانەی کە لەم شارە نوێژیان تیا دەکرا بە (2944) مزگەوت مەزەندە کراون. ھەروەھا چەندین جۆری تر بیر و باوەڕ لەم شارەدا ھەن لەوانەش : مەسیحیە یۆنانیەکان، مەسیحیە ئەرمینیەکان، کاسۆلیکیەکان، جولەکەکان.\nئەستەمبوڵ گەورەترین شاری تورکیایە و پایتەختی پێشووی تورکیایە. بەھۆی ھەردوو جۆری بازرگانی وشکانی و ئاوی و ھەروەھا گرنگی شوێنی ئەم شارەوە و ستراتیژی شوێنەکەی بووەتە مەرکەزی بازرگانی لە وڵاتی تورکیا . ھەروەھا ئەم شارە مەرکەزی وەبەرھێنانە لە تورکیا . لە 20% وەبەرھێنانی تورکیا لەم شارەدایە. ھەروەھا لە 38% بازرگانی شتومەک پێکدەھێنێت. ئەستەمبوڵ بە شارۆچکەکانی دەوروبەریەوە بەرھەمەکانی وەک : میوە، ڕۆنی زەیتون، سابون، لۆکە، توتن بەرھەم دەھێنێت.\nمزگەوتی سوڵتان ئەحمەد بە تورکی ( Sultan Ahmet Camii ) بە عەرەبی ( مَسجِدُ السلطان أحمد ) لە نێوان ساڵانی (1609-1616) لەلایەن سوڵتان ئەحمەدی یەکەمی دەوڵەتی عوسمانی و بە سەرپەرشتی ئەندازیاری بە توانای ئەو سەردەمە (سەدەفکار محمد ئاغا) دروستکراوە. بەھۆی شوێنەکەی و منارە بەرزەکانیەوە بووەتە یەکێک لە ھەرە شوێنە بەناوبانگەکانی شاری ئەستەمبوڵ.\nشاری ئەستەمبوڵ بەھۆی ئەو شوێنە مێژووییانەی کە لە سەردەمی ڕۆمەکان و دەوڵەتی عوسمانی بەجێماون و ھەروەھا بەھۆی ئەو دەریاچەیەی کە پیایدا تێپەڕ دەبێ بووەتە خاڵێکی گرنگی گەشت و گوزار لە وڵاتی تورکیا. بەپێی ئامارەکان لە ساڵی 2005 (5 ملیۆن و 346 ھەزار کەس) ڕوویان لەم شارە کردووە بۆ گەشتیاری کە نیو ملیۆنیان بە پێی ئامارەکە زیاد بوون.\nبە پێی وەزارەتی ئامار و سەرژمێری وڵاتی تورکیا لە ساڵی 2010 ژمارەی دانیشتوانی شاری ئەستەمبوڵ (13.255.685) کەسە ، بێجگە لە ملیۆنان گەشتیار کە ساڵانە دێن بۆ ئەم شارە. بە پێی تۆماری ساڵی 2010 حکومەتی تورکیا ئەم خشتەیە ڕێژەی تەمەن و ژمارەی کەسەکان لە خۆ دەگرێت.\nلەم سەردەمەدا وەرزشەکانی وەک دوو گۆڵی و باسکە و بالە لە ھەرە وەرزشە بە ناوبانگەکانی ئەم شارەن. ھەروەھا یانەکانی گاڵاتاسارای و فەنەرباخچە و بەشیکتاش لە ھەرە یانە بە ناوبانگەکانی تورکیا و ئەستەمبوڵن. یاریگای ئۆڵمپی ئەتاتورک کە پێنج ئەستێرەیە گەورەترین یاریگای وەرزشە جیاوازەکانە لە تورکیا و بە یەکێک لە یاریگا بە نرخەکان دەژمێردرێت لەلایەن (UEFA)وە. شاری ئەستەمبوڵ ھەڵبژێردراوە بۆ یاریە ئۆڵمپیەکانی ساڵی 2020.\n^ ، هەڵبژاردنی شاری ئەستەمبوڵ بۆ یاریە ئۆڵمپیەکانی ساڵی 2020.\nبابه‌ته په‌یوه‌ندیداره‌كان به : ئیستەنبووڵ


مارادۆنا ئەركی راهێنەرایەتی یانەیەكی ئەرجەنتینی وەرگرت\nئەستێرەی مێژووی ئەرجەنتینی ئەركی راهێنەرایەتی یانەیەكی وڵاتەكەی وەرگرت پێشوازیەكی سەرسامكەری لێكرا و بەڵێنی بە هاندەراندا پێشوازیەكەیان لەبیر نەكات.\nدیێگۆ ئارماندۆ مارادۆنا، ئەفسانەی تۆپی پێی وئەرجەنتین، لە كاتی گەیشتنی یانەی گیمناسیا لاپلاتای ئەرجەنتیننی لەلاەین جەماوەری یانەكەوە پێشووازیەكی سەرسورشهێنەری لێكرا لە كاتێكدا دەیەوێت ئەركی راهێنەرایەتی یانەكە وەربگرێت.\nلە كاتی گەیشتنی بۆ یاریگەی خوان كارمێلۆ زارییۆی تایبەت بە یانەكە زیاتر لە 30 هەزار هاندەری ئەو یانەیە پێشوازیان لێكرد و هەر لەوێ مارادۆنا سەرپەرشتی یەكەم مەشقی یانە نوێیەكەی كرد، دوای ئەوەی بە فەرمی بە جەماوەر و میدیاكان ناسێنرا.\nهاندەرانێكی زۆر لە ریزداوەستابوون بۆ چوونە نێو یاریگا بۆ ئەویە لە سەر درێسەكانیان واژۆ بكات، ئەوە جگە لەوەی بە بەرزكردنەوەی وێنەكانی دیگۆ هاواریان دەكرد بەخێربێی مارادۆنا.\nمارادۆنا خۆشحاڵی خۆی بە وەرگرتنی ئەو ئەركە نیشاندا و بەڵێنی بە جەماورەدا كە ئەو پێشوازییە گەرمەیان لەبیرنەكات و لە بەرامبەر ئەو خۆشەویستییەی بۆ ئەویان هەیە تیپێكی بەهێز بۆ یانەكەیان دروست بكات، كە ئێستا لە بارودۆخێكی زۆر خراپدایە و بە تەنیا خاڵێك كۆتا پلەی ریزبەندی خولی پلە یەكەكانی ئەرجەنتینی گرتووە.\nمیسی یەكەم و رۆناڵدۆ پێنجەمی جیهانە\nهەشت خاڵ بۆ گێڕانەوەی ئاستەكەی جارانی بەرشەلۆنە\nزیدان لە تیپەكەی بێهیوا دەبێت\nفاتی بۆ یەكەم جار لەگەڵ ئیسپانیا یاری دەكات\nریال مەدرید یەکەم گرێبەستی وەرزی زستانی ئەنجامدا\nریال مەدرید بەفەرمی گواستنەوەی رێنیێر خیسۆسی یاریزانی لاوی بڕازیلی بۆ ریزەکانی راگەیاند.\nڤاڵڤیردی نامەی ماڵئاوایی بڵاو کردەوە\nبەرشەلۆنە نامەیەکی ماڵئاوایی ئاراستەی یانەی بەرشەلۆنە کردووە و تیایدا سوپاسی سەرجەم لایەنە هاوکارەکانی دەکات و دەشڵێت، چەندین ساتی خۆشم لەگەڵ یانەکەدا بەسەربرد.\nبەرشەلۆنە دووركەوتنەوەی سوارێزی لەم وەرزە راگەیاند\nبە فەرمی یانەی بەرشەلۆنەی ئیسپانی دوركەوتنەوەی لویس سوارێزی هێرشبەری یانەكەی بۆ ماوەی چوار مانگ ئاشمرا كرد بەهۆ یئەنجامدانی نەشتەرگەریەوە.\nزیدان بە یاریزانێكی ئەتلەنتیكۆ سەرسامە\nزیدان سەرسامە بە تواناكانی یاریزانێكی ئەتلەنتیكۆ مەدرید و دەڵێت ئەو یاریزانە داهاتویەكی گەشی هەیەو راهێنەرەكە خۆشی ئامادە كردووە بۆ یاریەكەی سبەینێ.\nگۆڕان پرسی کشانەوە لە حکومەت دەوروژێنێت\nکوری بەرپرسێک لە هەولێر تەقە لە پۆلیسی هاتوچۆ دەکات\nقایمقامی سەیدسادق: بەکارهێنانی قشەی نەشیاو لەبەرامبەرخۆپیشاندەران لە ئەدەبیاتی من دوورە


لە هەرێم لیژنەی بینینی مانگ كۆدەبێتەوە سعودیە و ئیمارات بۆ بینینی مانگ و جەژنی ڕەمەزان ڕوونكردنەوەیان بڵاوكردەوە – تۆڕی میدیایی خەڵک\nلە هەرێم لیژنەی بینینی مانگ كۆدەبێتەوە\nسعودیە و ئیمارات بۆ بینینی مانگ و جەژنی ڕەمەزان ڕوونكردنەوەیان بڵاوكردەوە\n2020/05/20 - 6:30 PM\nهەریەكە لە دادگای باڵای سعودیە و وەزارەتی دادی ئیمارات ئاشكرای دەكەن، كە ئێوارەی ڕۆژی هەینی بۆ بینینی هیلالی مانگی شەوال دەگەڕێن تاوەكو بڕیار لەسەر یەكەم ڕۆژی جەژنی ڕەمەزانی پیرۆز بدەن.\nدادگای باڵای سعودیە لە ڕاگەیەنراوێكدا ئاماژەی بەوەكردووە، لە ئێوارەی ڕۆژی هەینی 29ی ڕەمەزان بۆ بینینی هیلالی مانگی شەوالی ئەمساڵی 1441ی كۆچی دەگەڕێن، بۆیە هەر كەسێك توانی بەچاوی ئاسایی یان چاویلكە و دووربین هیلالی مانگ ببینێت، نزیكترین دادگا لەەشوێنی نیشتەجێبوونیەوە ئاگاداربكاتەوە بۆ ئەوەی شایەتیەكەی بۆ بینینی مانگ لێ وەربگیرێت یان پەیوەندی بكات بە نزیكترین ناوەندەوە تاوەكو كارئاسانی بۆ بكرێت بۆ گەیشتنی بە نزیكترین دادگا.\nڕاشیگەیاندووە، هەر كەسێك توانای بینین و چاودێری كردنی مانگی هەیە پەیوەندی بكات بە لیژنەكانی ناوچەكانەوە.\nلای خۆشیەوە، سوڵتان بن سەعید ئەلبادی زاهیری، وەزیری دادی ئیمارات بڕیاریدا بە پێكهێنانی لیژنەیەك بۆ بینین و چاودێری كردنی هیلالی مانگی شەوال.\nڕاشیگەیاندووە، كە ئێوارەی ڕۆژی هەینی دوای بانگی ئێوارە لیژنەكە كۆببێتەوە بۆ چاودێری كردنی بینینی هیلالی مانگ لەڕێگەی ئامێرەكانی پەیوەندییەوە، بەڵام لەگەڵ ئەوەشدا ڕێكارە خۆپارێزییەكان لە دژی كۆرۆنا پەیڕەو بكرێن.\nپێشتریش، نەبەز ئیسماعیل، وتەبێژی وەزارەتی ئەوقافی هەرێم بۆ (خەڵك) ئاشكرای كرد، كە ئێوارەی ڕۆژی هەینی لیژنەی باڵای بینینی مانگ لە وەزارەت كۆدەبێتەوە و بە هەماهەنگی لەگەڵ لیژنەكانی پارێزگاكان چاودێری بینینی مانگ دەكەن و بڕیار لەسەر یەكەم ڕۆژی جەژنی ڕەمەزانی پیرۆز دەدەن.


عیماد عەلی: کە ئەخلاق تێکدرا. – WTARIKURD\nلێرەدا ئەخلاق وەکو بنەماەیەکی سەرەکی و رێژەیی ژیان بە گشتی باس دەکەین نەوەکو تەنها لە رووی ئاینیەوە. جا ئەگەر تۆیەک هیچ شتێکت دروست نەکردبێت و لە سەرەتای کەوتنە سەرسکەری باری شارستانیدا بیت و هەزار و یەک گرفتت بۆ خەڵک لە سەرجەم رووەکانەوە دروستکردبێت، ئەوا ئەخلاقیش وەکو بنەمای سەرەکی و بەتینی بەستەری بەهێزی پوەیوەندیە هەمەچەشنەکانی بەرێوەچونی ژیانی خەڵک و بەرگری بەهێزی خۆی و بەربەستی لەقبون و لەناوچونی پێکهاتە و باری کۆمەڵایەتی خەڵک خۆی نەسپاندبێت، چارەنوست زۆر خراپ دەبێت.\nئەمە لە حاڵەتێکدا ئەگەر سەرجەم فاکتەر و مقەوماتەکانی دیکەت فەراهەم کردبێت و هیچ کەموکورتیەکت نەبێت، بەڵام کە تۆیەک تاوەکو ئێستا لە هیچ بارێکەوە نزیکی ئارامی و دڵنیایی و دروستکردنی واقعێکی پێشکەوتووی سیاسی و کۆمەڵایەتی نەبوبیتەوە و ئەخلاقت بلەرزێت و پابەند نەبیت بە بنەماکانیەوە، هەر لە سەرەتاوە هیچت بۆ ناکرێت وتووشی دارٍمان دەبیت.\nئەگەر تەماشای وەزع و باری ئەخلاق بە پێوەری گشتی جیهانی بکەین هەموو بوارەکانی ترمان بۆ روون دەبێتەوە و دەزانین چەند پێویستمان بە خۆداچوونە و وەرگۆرٍان و گۆرٍان و دووبارە و سەرلەنوێ بنیاتنانەوەی ژیانی خەڵکمان هەیە، ئەمە ئەگەر ئەگەر ماوە و کات مابێت، ئەگینا تەنانەت بواری خۆراستکردنەوەش نەماوە و وەکو نمونەکانی مێژووی جیهان توشی دارٍمانی گەورە دەبین.


لە سەر ئەحمەد تۆفیق ( سەید عەبدوڵای ئیسحاقی) بەشی یەکەم – Giareng\nئەوەی لە خوارەوە دەیخوێنەوە تەعبیر لە بیروبۆچوونی نووسەرە دەکا و پێوەندی بە هیچ لایەنێکی سیاسییەوە نیە .\nگوندی بەیتاس بە بەرپەسارێکەوییە و کەوتۆتە ٧ کیلۆمیتری شاری مەهاباد و لەسەر جادەی سەردەشت مەهاباد هەڵکەوتوە . ماڵی نەنکم ( سەیزادە خوونچە خووشکی ئەحمەد تۆفیق ) کەوتۆتە ناووقەدی گوندەکەوە . ماڵی ئێمەش کەوتۆتە لای سەرووی ئاوایی و بە سەر ئاواییدا دەروانێ . جادەی سەردەشت مەهاباد بە لای خوارەوەی بەیتاسدا تێدەپەڕێ، بە جوورێک تەنیا دوو ماڵ کەوتوونەتە بەر جا دە وباقی ماڵەکانی بەیتاس کەوتوونەتە لای سەرەوەی جادەکەوە . لە لێواری جادە بۆ خوارترکەنداڵێکی قووڵ دەستپێدەکا کە قووڵای لە سەد میتر زیاتر دەبێ . چۆمی بەیتاس وەک مارێک بە بەر کەنداڵەکەدا تێدەپەڕێ و هاوتەریب دەگەڵ جادەی سەردەشت مەهاباد رێگا دەبڕێ و دوای چەند کیلۆمیترێک لە دەراوی داشتەمری سەرێ تێکەل بە سەدی مەهاباد دەبێ . کاتێک لە قەراغ چۆم واتا بناری کەنداڵەکەوە دەروانێ بەیتاس، بێجگە لەو دوو ماڵە و یەک دوو عەمباری کاە کەوتوونەتەوە بەرەوەی جادە ودەڵیەی هەڵاوەسراوون خانووێکی دیکەی ئاوایی نابینی .\nپێشتر ماڵی ئێمە لە داشتەمری خوارێ بوە کە ماوێک دوای لێدانی سەدی مەهاباد کەوتە ژێر بەنداوی سەدی مەهابادەوە . ئەو کاتە کە ئەو سەدە لێدرا، ماڵ و زەویوزارەکانمان کەوتنە ژێر ئاوو و ناچار بووین ئەوەێ بەجێبهێڵین ولە بەیتاس نیشتەجێبین . گیرسانەومان لە بەیتاس ئەگەر لەلاێک بۆ ویرانبوونی داشتەمر دەگەرایەوە، لەلاێکی دیکەوە لە بەر ماڵە سەیزادە خوونچە نەنکم و خووشکی ئەحمەد تۆفیق بوو . هەربۆیەش ماڵمان کەوتبوە سەرەوی ئاواێیەوە . تەمەنی من شایەد لە نێوان پێنج یان شەش ساڵ یان کەمتر دەبوو . دەڵین بیری منداڵی تیژە و منداڵ زۆر شتی خۆش و ناخۆشی لە زەیندا دەمێنێتەوە . وەبیرمدێ کە کەشوهەوا خۆش دەبوو، سەیزادە خوونچە ( خوشکی ئەحمەد تۆفیق ) کە پێموایە تەمەنی لە سەرووی حەفتا دەبوو، بە کووڕە کووڕ هەر چەند رۆژ جارێک ئەوهەورازەی وەبە رخۆیدەدا و بۆلای ماڵە ئێمە هەڵدەکشا و سەردانی دەکردین . سەیزادە خوونچە ژنێکی بە ویقار، لەسەرەخۆ، خۆشنێوو و جێگای رێزی هەموو خەڵکی ئاوایی و هەموو خزموو کەس وکار بوو . هەرکە سەیزادە خوونچە رێگای ماڵە ئێمەی دەگرتەبەر، دایکم بۆ ئەوەی ماندوو نەبێ کەسێکی خۆمانی بەرەوو پیری دەنارد و، بۆ خۆشی دەستی بە ئاووپڕژێنی حەووشە دەکرد و جێگاێکی خۆشی بە دۆشەگەڵان بۆ درووست دەکرد . حەوشەی ماڵەکەمان بەهۆی ئەوەی کانێکی دەبەر دەرکەدا بوو و بابم داروبارێکی زۆری لێ چەقاند بوو، دارەکان گەورە ببوون هاوینان سێبەری دارەکان حەوشەکەیان دادەپۆشی و فێنکان دەکرد . سەیزادە خوونچە بەهۆی نەخۆشی وچوونە نێوو تەمەنەوە زۆرجار نەیدەتوانی هەورازەکەی بەرماڵە ئێمە ببڕێ و لە دووی دایکمی دەنارد لە نیوەی رێگا هەتا چاووی پیەی بکەوێ . بەڵام گەلێک جاریش دەرد و ئازارو خە م هەڵی دەگر ت و رووی پێ لەو هەورازەی ماڵە ئێمەی دە کرد . کە دەگەیشتە ماڵە ئێمە، دایکم بەدەوروبەریدا دەهات و دەچوو ودڵخۆشی دەدایەوە ئەهوەن دەبۆوە ودەحەسایەوە . دوایی بە دەم چایی خواردنەوە چاوێکی لە ئاسۆ ( کوردستانی ئێراق ) دەکردو فرمێچکەکانی هەڵدەوەراند و دیگووت رۆڵە رووقیا بڵیەی بیانبینمەوە ؟\nسەید عەبدوڵای ئیسحاقی ساڵانێک بوو قاچاغ ببو و کوردستانی ئێرانی بەجێ هێشتبوو و چووبوە کوردستانی ئێراق . ئەودەم وەکی ئێستا نەبوو کە هەڵبڕاوان لە بنەماڵە لە رێگای دونیای مەجازیەوە لە بارودۆخی یەکتر ئەگاداربن . جاری وابوو دوو یان سێ ساڵ و جاری وایە لەوەش زیاتری دەخایاند هەتا بنەماڵەی ئەو کەسانەی کەسێکیان قاچاغ بوو بۆرە هەواڵیکیان لێیەی وەچەنگ دەکەوت . لەلاێک لەو سەردەمەدا وەک دەڵین کەڵ بەمووی بەند بوو و لە لاێکی دیکەوە ئەو هاتووچۆییە بەوجوورەی ئێستا نەبوو . چەند ساڵێک پێش ئەحمەد تۆفیق کەسێک بۆلای سەیزادە خوونچە دەنێرێ و، نێردراوەکە وێڕای هەواڵی ساغی وسڵامەتی تۆفیق هەڵگری پەیامێکیش دەبێ . پەیامەکەش ئەوەدەبێ کە دەڵی ئەحمەد تۆفیق گووتویەتی بەڵکو خووشکم غەفوور و حەسەنی کوریم بۆ بنێرێ کە هەم لێرە ببنە پێشمەرگە وهەم ئاگایان لێمبێ . سەیزادە خوونچەش بە خۆشخاڵیەوە قەبووڵی دەکا وبە نێردراوەکە دەڵێ جا چ لەوە باشتر غەفوور و حەسەنی کووڕم لە ئەحمەد تۆفیق زیاترنین، ئەوا ن بە ساڵێک جیاوازییەوە نێویان هاتوە بۆ سەربارێیە ولە جیاتی ئەوەی سەربازێیە بۆ شای ئێران بکەن، با بڕۆن ببنە پێشمەرگە . .\nئیدی دوای ناردنی کوورەکانی سەیزادە خوونچە بێجگە لە خەمی براکەی خەمی دووری کوورەکانیشی بۆ زیاد ببوو . وماوێکی زۆربوو کە هیچ هەواڵیکی لێیان نەبوو . زۆر پێش شۆرشی گەلانی ئێران سەیزادە خوونچە بە حەسرەتی دیتنەوەی دوو کوورەکانی و ئەحمەد تۆفیق چاوی بۆ هەمیشە لە سەرێەک دانا و ماڵئاوای لە ژیان کرد . دوای شۆڕشی گەلانی ئێران غەفوور و حەسەنی وەک هەموو ئەوانەی قاچاغ ببوون ولە ئێراق دەژیان گەرانەوە . ئەوان لەهەرەتی لاوەتی کوردستانی ئێرانیان بە جێهێشت وبوونە پێشمەرگە وبە سەرو ریشی سپی گەرانەوە . بەڵام غەفوور و حەسەن کە بۆ پارستنی ئەحمەد تۆفیق ئەو رێگایەیان گرتە بەر، بەبێ ئەحمەد تۆفیق گەرانەوە .\nوەک خۆم لە مێژە بە هیوام کە سەبارەت بە سەید عەبدوڵای ئیسحاقی ( ئەحمەد تۆفیق ) بیروبۆچوونی خۆم دەرببڕم . چوونکە لەلاێک ئەحمەد تۆفیق دەبێتە خاڵی دایکم و سروشتیشە دەبێتە خاڵی منیش و، لەلاێکی دیکەوە دەحیزبێکدا تێدەکۆشم ( حیزبی دێموکرات) کە لەو حیزبەدا ئەحمەد تۆفیق بۆ ماوێکی دوورودرێژ نەفەری یەکەمی حیزب بوە و، دەور و رۆڵێکی زۆری هەبوە . بۆیە سروشتیە بۆ کەسانی وەک من کە ئەندامی حیزبن و هەروها بۆ خەڵکی کوردستانیش روونبێتەوە کە بۆچی ئێمە خۆمان لە شەهید بوونی ئەو سەرکردە گرینگە ناکەین بە ساحێب ؟\nبە دوو هۆکار من هەتا ئێستا خۆم لەو باسە نەداوە . یەکەم، بەندە لانیکەم سێ جیل و نیوو دوای ئەحمەد تۆفیق هاتوومەتە ناوو ریزی حیزبی دێموکرات و لەو بارەوە نە دەگەڵی ژیاووم نە دەگەڵی حیزبایەتیم کردوە . من زیاتر گوێم لە قسەی دۆستان و دژبەرانی تۆفیق بوە کە، هەڵویست و قسەکانی ئەو دوو بەرەیە یان سەتا سەت لە دژی ئەحمەد تۆفیق بوون، یان سەتا سەت لە پەسەندی ناوبراوو . هەتا ئێستا دوو یان سێ کەسم دیوە کە یەک لەوان کاک مەلارەسووڵی پێشنماز بوە کە بە ئینسافەوە هێندێک شتی لە سەر ئەحمەد تۆفیق نوووسیوە . دوهەم پێموابوە و ئێستاش پێموایە کە ئەو کەسانە پێویستە لەسەر ئەحمەد تۆفیق بنووسن و زانیاری بدەن کە شارەزای بیروبۆچوونی ئەحمەد تۆفیق وئەو بڕگەیە لە مێژووی حیزبی دێموکراتن . بەڵام بە داخەوە وەکی گوتم قسەو نوسراوەکانیان یەکلایەنەن و ناچنە خانەی مێژووی راستەقینەوە .\nئۆگری من بە سەید عەبدوڵای ئیسحاقی و سەربردەکەی، نەک لەبەر ئەویە کە تۆفیق خزمێکی نیزیکمە، بەڵکوو زۆر زیاتر لەوە ئەوەی سەبارەت بەو رێبەرە سەرنجی منی راکێشاوە، بیری تیژی نەتەوایەتی و ناسیونالیستی و ئەخلاقی شۆڕشگێرانەی و، شەهید بوونی لە پێناوو رزگاری کوردستان بە دەست رژیمی بەعسی ئێراقە . نابراوو خاوەنی دوو رهەندی گرینگ لە ژیانی سیاسیدایە کە، هەردووکیان بە سەرنجدان بەوەیکە لە کەم لە رێبەرانی دیکەی کوردا بەرچاوو دەکەوێ جێگای هەڵوێستە لەسەر کردنە . یەکیان بیری قووڵی نەتەوایەتی و باوەڕ بە یەکێتی نەتەوایەتیە . ئەویتر خووخدەو ئەخلاقی شۆڕشگێرانەیە . سەبارەت بە خووخدەی شۆڕشگێرانەی ئەحمەد تۆفیق لێرەدا مەجال نێە کە لەسەری بنوسم و ئەوبابەتە هەڵدەگرم بۆ وەختێکیتر و بە درێژە لەسەری دەنووسم.\nتۆفیق پیەی وابووە لەهەر بەشێکی کوردستان شۆڕش گەرمبێ پێویستە پارچەکانی دیکە نەک هەربەرژەوەندی ئەو بەشە کە، شۆڕشەکەی تێدایە بپارێزێ بەڵکو پێویستە بە کردەوەش یارمەتیدەری بن . بیرو بۆچوونێکی ئەوتۆ بە سەرنجدان بەوەی کە بیرۆکەی چەپ خەریک بوو لە رۆژهەڵاتی کوردستان و لەو سەردەمەدا سەردەست دەبوو و، بیری نەتەوایەتی بە شتێکی پاشکەوتوو بە حیساب دەهات دەگمەن بوو . لە راستیدا سەید عەبدوڵای ئیسحاقی لەوانە بوو کە وەک دەڵێن بێ سێودوو کوردبوو . بەومانایە کە ئەو بیرو ئەندێشەی کوردانەی کە لەسەرەتای هاتنە ناوو حیزبی دێموکراتەوە پێیەی گۆش ببوو و لە کۆماری کوردستانەوە بە میرات بۆی بەجێماوبوو، سەرەڕای گۆرانکاری فکری و ئیدئۆلۆژیکی لە ئاستی جیهان، ئێران و کوردستاندا، هەتا کاتی شەهید بوونی بە دەستی رێژیمی بەعسی ئێراق پیەی وفادار مایەوە . زۆریەک لە رێبەر و سەرکردەکانی کورد لە رەوتی جوڵانەوەی گەلی کوردا، تووشی گۆرانکاری فکری و ئیدئۆلۆژیکی بوون . بەشێکی بەرچاویان پێشتر بیروباوەڕی کۆمۆنیستی و سۆسیالیستیان هەبوە و پاشان بەرەبەرە بیری نەتەوایەتیەکەیان تێدا تۆخ بۆتەوە . رەنگە پێچەوانەکەشی هەبووبێ . بەڵام تۆفیق لەسەرەتاوە بە کوردایەتی تۆخ دەستی پێکردوە و هەتا کاتی شەهید بوونی لەو رێبازە فکرێیە لای نەداوە . جەوهەری بیری کوردایەتی ئەحمەد تۆفیق دەکرێ لە تۆی ئەو نووسراوە و نامانەدا کە، بۆ هاورێیانی نووسیوە و لە کتێبەکەی دوکتوور یاسین سەردەشتیدا چاپ وبڵاوو بۆتەوە ببینین .\nسەید عەبدوڵای ئیسحاقی لە بنەماڵەیەکی مامناوەندی و کوردپەرەوری شاری مەهاباد لە دایک بووە . بابی ئەحمەد تۆفیق نەهاتۆتە ژێرباری کاربەدەستانی رەزاخان وشەپکەی لەسەر نەناوە . لە کاتێکدا لەوسەردەمەدا هیچکەس لە شاری مەهاباد نەیتوانیوە جلوبەرگی کوردی دەبەر بکا، ئەو سەرەڕای بەربەستی کاربەدەستانی رەزاخان بە رانکووچۆغە و سۆرانێەوە بە نێوو شاردا گەڕاوە و خەڵکی مەهابادی هانداوە کە لەو بارەوە پێرەوەی لە حکومەت نەکەن . براێکی ئەحمەد تۆفیق بە نێوی سەید محەمەدی ئیسحاقی، بە تاوانی هاوکاری دەگەل حیزبی دێموکرات و ئەحمەد تۆفیق بۆ ماوەی زیاتر لە هەشت ساڵ لە بەندیخانە ڕادەگیرێ . پاش ئەوەی کە لە بەندیخانەدا بە دەرزی و دەرمان لە رووی جەستەیەوە لە نێووی دەبەن، تەنیا چەند مانگ دوای ئازاد کردنی لە زیندان چاوی بۆ هەمیشە لەسەریەک دادەنێ و مالئاوایی لە نیشتیمان دەکا .


زخمی شدن یک کولبر دیگر در مرز بانه – زاگرۆس پۆست\nماڵەوە / فارسی / زخمی شدن یک کولبر دیگر در مرز بانه\nزخمی شدن یک کولبر دیگر در مرز بانه\nچوار شه‌ممه 10 ئازار 2021\tفارسی, کوردستان, مافی مرۆڤ, هەواڵ 13 جار خوێنراوه‌ته‌وه\nیک کولبر با ھویت جمیل احمدپور اھل روستای “حوتاش” از توابع شهر بانە با شلیک مستقیم نیروهای رژیم اسلامی ایران در مرز “ھەنگەژاڵ” زخمی شد.\nاین کولبر مجروح جھت مداوا بە بیمارستان صلاح الدین منتقل شد.\nشایان ذکر است، هر روزه کولبران بی دفاع که به منظور تامین معاش خود و خانواده هایشان و از سر ناچار به شغل کاذب کولبر روی آورده اند، در مرزهای کردستان توسط نیروهای رژیم اسلامی ایران به صورت جنایتکارانه ای به رگبار بسته میشوند.